text:
Klínika Capriles
Kiko por ta pasando?
- Introdukshon
- ADHD
- Aktonan kompulsivo
- Autisme
- Bipolaire stoornis
- Demensia
- Depreshon
- Fobia
- Kehonan físiko ineksplikabel
- Personalidat
- Problema di komementu
- Sikósis
Introdukshon
Aki bo ta haña informashon tokante kehonan mental. No enfoká muchu largu riba esakinan. Tuma kontakto ku nos, pa huntu nos wak Kiko ta pasando. Papia di e situashon ta yuda.
ADHD
Bo no por sinta ketu i kontínuamente bo atenshon ta kita?
Bo no ta kaba tareanan i hopi bia bo ta tuma desishon sin para ketu na e konsekuensianan? Mucha, hóben i adulto ku ADHD (attention deficit hyperactivity disorder) òf ADD (attention deficit disorder) tin hòpi molèster di esaki. Hopi bia ya promé ku e di dos aña di bida ya ta bira kla ku tin algu.
Síntoma
Síntomanan hopi frekuente ta:
- ta ser destraí lihé
- no por sinta ketu, frifri, move konstantemente
- papia bai gol
- ta okupá ku hopi kos pareu pero no kaba nada
- komportashon impulsivo: hasi kos sin para ketu na e konsekuensianan
ADHD òf ADD tin bia ta difísil pa determiná, pasó no ta tur hende tin semper tur síntoma. Esaki por sòru ku tin hende pa hopi tempu no sa di unda nan problemanan ta sali.
Kiko nos por hasi pa bo?
AD(H)D tin impakto riba henter bo bida. Si bo tin’é, hopi bia bo ta haña difísil pa plania i organisá bo bida diario. Esei tin konsekuensianan grandi pa prestashonnan eskolar i laboral i pa kontaktonan ku otro hende. Pa famia òf amistatnan por ta trabahoso pa anda ku un hende ku tin AD(H)D.
P’esei nos ta ofres yudansa dirig riba kliente i famia i amistatnan. Nos no por kura AD(H)D, pero sí nos por yuda hasi mas fásil pa biba kuné. E tratamentu i guia nos ta ahustá na e índole i seriedat di bo kehonan.
Aktonan kompulsivo
Ta molestiá bo si bo no hasi sierto aktonan?
Kompulsivamente laba bo man pa miedu di kontagio. Kontinuamente kontrolá si gas ta será. Bo ke stòp, pero bo no por stòp di hasié. Mayoria bia hende ta purba na evitá algu ku nan tin miedu di dje ku nan aktonan. Tin bia e aktuamentu kompulsivo por dominá henter bida.
Síntoma
Aktonan kompulsivo por ekspresá nan mes di diferente manera.
Síntomanan hopi frekuente ta:
- pensamentunan menasante òf angustioso ku ta keda bin bèk
- sinti bo obligá na keda ripití mes un aktonan
- un tenshon, angustia i intrankilidat insistente si bo no hasi e aktonan
- perpetrá ritualnan pa deshasí di e pensamentunan angustioso
Kiko nos por hasi pa bo?
Pensamentunan kompulsivo i aktonan kompulsivo mayoria bia no ta pasa di nan mes. Klínika Capriles por yuda bo den redusí òf solushoná esaki. Nos tin vários tratamentu probá i ta ahustá e enfoke riba e índole i seriedat di bo kehonan.
Autisme
Vind je contact leggen moeilijk?
Iemand met autisme vindt het vaak lastig om contact te leggen. Een ander is weer overgevoelig voor geluiden, geuren of andere prikkels. Autisme is er in soorten en maten.
Kenmerken
Autisme kan zich op verschillende manieren uiten. Veelvoorkomende kenmerken zijn:
- geen oogcontact maken
- moeite hebben met veranderingen, behoefte aan regelmaat en structuur
- dwangmatig herhalen van bewegingen in een vast patroon
- lastig verplaatsen in de emoties van anderen
- focus op details
Wat kunnen we voor je doen?
Als je autisme hebt, ervaar je vaak problemen in het dagelijks functioneren. Je kunt te maken krijgen met relatieproblemen of psychische klachten zoals een depressie of angsten. Ook voor ouders, familie en vrienden kan het zwaar zijn om te leven met iemand met autisme. Klínika Capriles biedt verschillende vormen van hulp, gericht op cliënten én familie en vrienden. We kunnen helpen om makkelijker te leven met autisme. De behandeling en begeleiding stemmen we af op de aard en de ernst van de klachten.
Bipolaire stoornis
Ken je hoge toppen en diepe dalen?
Hét kenmerk van een bipolaire stoornis (ook bekend als: manische depressie) zijn de twee polen. In een manische periode kan je bijvoorbeeld een tijdlang extreem vrolijk zijn. In een depressie overheerst een somber gevoel. Iemand die aan een bipolaire stoornis lijdt, kan zichzelf of de omgeving in gevaar brengen.
Kenmerken
Een bipolaire stoornis kan zich op verschillende manieren uiten. Veelvoorkomende kenmerken zijn:
Kenmerken manie
- extreem uitgelaten of vrolijke stemming
- snel geïrriteerd of boos zijn
- ruzie maken
- opgewonden, niet stil kunnen zitten
- veel praten, bellen, sms’en
- gedachten schieten alle kanten op
- het gevoel hebben dat je de hele wereld aankunt
- seksueel ontremd zijn
- roekeloos gedrag
- wanen of hallucinaties
Kenmerken depressie
- neerslachtige stemming
- lusteloos gevoel
- minder of geen zin in werk, hobby’s of contacten met anderen
- snel geïrriteerd of boos zijn
- moe of uitgeput gevoel
- geen emoties voelen
- denken aan de dood
- meer of juist slechter slapen
- meer of juist minder eten
- weinig of geen zin in seks
- Wat kunnen we voor je doen?
Een bipolaire stoornis is in veel gevallen goed te behandelen. Na behandeling kun je de stemmingswisselingen vaak beter beheersen of ervaar je de pieken en dalen minder extreem. Klínika Capriles kan je helpen. We stemmen de behandeling af op de aard en de ernst van je klachten. Voor familie en vrienden kan het lastig zijn om samen te leven met iemand die lijdt aan een bipolaire stoornis. Daarom bieden we ook hen ondersteuning.
Demensia
Bo memoria ta laga bo regularmente na kaya?
Demensia ta un nòmber kolektivo pa mas ku 50 malesa. Tiponan hopi frekuente ta Alzheimer i demensia vaskular. Hopi bia e problemanan ku memoria ta notabel promé. Despues ta surgi problema ku pensamentu i idioma i e karákter i komportashon ta kambia. Un hende ku ta demntá, poko poko ta pèrdè rienda riba su bida.
Síntoma
Demensia por manifestá su mes na diferente manera.
Síntomanan hopi frekuente ta:
- lubidá
- problema ku kosnan di tur dia
- kibukashon den tempu i lugá
- problema ku idioma
- pèrdèmentu di kos
- hala patras for di aktividatnan sosial
- kambionan den komportashon i karákter
- intrankilidat
- problema ku bista
Kiko nos por hasi pa bo?
Den hopi kaso e dòkter di kas òf hospital por duna hendenan ku demensia bon guia. Si e demensia ta kana man den man ku komportashon trabahoso òf si ta difísil yega na un bon diagnósis, nos por yuda bo. Nos ta ahustá e tratamentu i guia na e índole i seriedat di bo kehonan.
Klínika Capriles ta traha den estrecho koperashon ku hendenan rondó di e persona konserní, por ehèmpel un pareha òf ‘mantelzorger’.
Pa famia i amistatnan por ta difísil pa biba ku un hende ku ta dementando. P’esei nos ta brinda nan tambe sosten.
Depreshon
Bo tin hopi bia sintimentunan depresivo òf desanimá?
Un hende ku depreshon ta sinti su mes pa algun tempu tristu, desanimá i sin grasia. Nada no ta parse bale la pena i e energia pa hasi algu no t’ei. Pa motibu di e kehonan akí e hende ta funshoná ménos bon na trabou, skol òf kas. Un depreshon por surgi na tur edat.
Síntoma
Un depreshon por ekspresá su mes di diferente manera.
Síntomanan hopi frekuenta ta:
- un sintimentu tristu i bashí ku ta dominá pa basta tempu
- falta di interses òf plaser den kosnan
- mas ò hustamente ménos apetit
- problema ku drumimentu
- sintimentu di kulpabilidat, ansha òf preokupashon
Kiko nos por hasi pa bo?
Mundialmente, mas ku 264 mion hende di tur edat ta haña nan mes konforntá ku depreshon. E impakto riba e ambiente direkto hopi bia ta grandi. Klínika Capriles tin tratamentunan efektivo pa kombatí depreshon i prevení e riesgo di ripitishon. Nos ta ahustá nos formanan di tratamentu na e seriedat di e depreshon i bo historia.
Pa famia i amistatnan por ta difísil pa biba ku un hende ku tin depreshon. P’esei nos ta brinda nan tambe sosten.
Fobia
Bo tin miedunan ku ta stroba bo den bo bida diario ta molestiá bo?
Un hende ku ta lucha ku un fobia ta sinti su mes hopi angustiá òf desagradabel den situashonnan spesífiko. Por ehèmpel den espasionan chikitu. E ansha por lanta dor di algu spesífiko òf dor di diferente kos. E tendensia ta grandi pa evitá e situashonnan ei. Un riesgo ta e or’ei ku e fobia ta stroba bo bida diario.
Síntoma
- un miedu eksagerá pa un situashon, un animal i/òf fenómeno spesífiko
- reakshonnan manera soda, birament’i kabes, benout òf un ritmo di kurason aselerá
- pèrdè kòntròl
- evitá situashonnan ku ta kousa ansha òf pániko
Kiko nos por hasi pa bo?
Un fobia hopi bia ta kousa problema den funshonamentu diario. Asina por ta ku un hende ta bira desolá dor ku e no ta dùrf sali kas. Kual ta hiba na un estudio ku no ta wòrdu kabá òf ku trabou ta kousa yen strès. Un fobia ademas ta duna un riesgo mas grandi pa depreshon òf adikshon. Den hopi kas un fobia ta bon tratabel. Despues di tratamentu e hende tin ménos molèster di ansha i por dil mihó ku situashonnan difikultoso. Klínika Capriles ta brinda diferente forma di yudansa. Nos ta ahustá e tratamentu na e índole i e seriedat de e kehonan.
Kehonan físiko ineksplikabel
Bo tin doló ineksplikabel ku ta stroba bo bida diario?
Kehonan físiko ineksplikabel ta kehonan duradero pa kual dòkter di kas òf spesialista no tin un splikashon. No ta trata makakeria òf idea, pero doló real ku por seriamente stroba bo keasernan diario.
Síntoma
Kehonan físiko ineksplikabel hopi frekuente ta:
- doló di kabes króniko
- birament’i kabes
- kehonan di barika, stoma i tripa
- kansansio króniko
- kaimentu di funshonnan físiko
Kiko nos por hasi pa bo?
E tratamentu di kehonan físiko ineksplikabel ta yuda pa bo dil di otro manera ku e inkomodidat. Hopi bia e or’ei e konsekuensianan ta mas fásil pa wanta i bo por partisipá atrobe na bida diario. Klínika Capriles por yuda bo. Nos ta ahustá e tratamentu na e índole i e seriedat di bo kehonan i ta ofresé yudansa na famia i amistatnan tambe.
Personalidat
Kada bes bo ta keda dal den mésun problemanan òf hende fèrfelu?
Kada hende ta úniko den kon e ta komportá su mes. E loke ta úniko ei, ta determiná un hende su personalidat. Tin bia sierto karakterístika ta asina dominante ku nan ta stroba. Den situashonnan asina bo ta ripará por ehèmpel ku kada bes di nobo bo ta dal den mésun problemanan. Esei tin influensia riba bo trabou, skol i kontaktonan sosial.
Síntoma
Si ta eksperensiá sierto toke di personalidat komo molestoso, nan ta para den kaminda di e funshonamentu.
Síntomanan hopi frekuenta ta:
- konflikto ku otro hende ku ta keda bin bèk
- sintimentunan ekstremo i kambio di bèis
- reakshoná lihé, impulsivo i tin bia agresivo
- kada bes ke ta den e sentro di atenshon
- difikultat pa dil ku krítika
- sakrifiká bo mes i hasi loke otronan ke sin ekpresá bo mes deseonan
- hala tene na otronan, no dùrf skohe bo mes
Kiko nos por hasi pa bo?
Klínika Capriles no por kambia un hende su personalidat. Sí nos por yuda baha e kehonan, por ehèmpel dor di duna bista riba bo propio komportashon i e efekto di esaki riba otronan. Klínika Capriles ta yuda bo gustosamente. Nos ta ahustá e tratamentu na e índole i e seriedat di bo kehonan i ta ofresé yudansa na famia i amistatnan tambe.
Problema di komementu
Semper bo ta kome ekstremamente hopi òf ekstremamente tiki?
Bo patronchinan di bida por peligrá bo salú. Hende ku ta lucha ku esaki, hopi bia tin un imágen di kurpa irealístiko. Den spil nan ta mira por ehèmpel un hende gordo, turesten otro hende ta haña nan normal òf flaku.
Síntoma
Un problema di komementu po ekspresá su mes na diferente manera.
Síntomanan hopi frekuenta ta:
- un imágen irealístiko di e propio kurpa
- kome ekstremamente tiki òf hopi, atake di komementu
- kompensá atakenan di kome ku arohamentu òf laksante
- move òf hasi deporte eksageradamente pa mantené peso
- no tin kòntròl riba kiko i kuantu bo ta kome
Kiko nos por hasi pa bo?
Un problema di komementu hopi bia ta kondusí na tenshon, bèrgwensa òf depreshon. No ta simpel pa sali afo riba bo mes. Klínika Capriles ta yuda pa haña kòntròl bèk riba kíko i kuantu bo ta kome. Nos ta ofresé diferente forma di yudansa i ta ahustá e tratamentu na e índole i seriedat di bo kehonan.
Sikósis
Bo ta mira òf tende kos ku otro hende no ta eksperensiá?
Un hende ku ta pasa den un sikósis tin persepshonnan ku en realidat no t’ei. Asina un hende por tende stèm. Den su persepshon nan t’ei di bèrdat, pero otro hende no ta tende nan. Un sikósis por forma peliger dor di komportashon iresponsabel, agreshon i deskuido di bo mes.
Síntoma
Un sikósis por manifestá na diferente manera.
Síntomanan hopi frekuenta ta:
- konfushon, no por pensa i papia mas di forma ordená
- ilushon: ideanan robes tokante un sierto situashon
- alusinashon: mira, hole, sinti, tende òf pruf kos ku en realidat no t’ei
- intrushon: pensamentunan ekstrabagante
- tende stèm
Kiko nos por hasi pa bo?
Nos por yuda bo rekuperá di un sikósis. Klínika Capriles ta ahustá e tratamentu na e índole i e seriedat di bo kehonan i ta ofresé yudansa na famia i amistatnan tambe.


c: text/html

text:
WILLEMSTAD— Riba djasabra 25 di sèptember último, Analytisch Diagnostisch Centrum (ADC N.V) a organisá un evento kaminda tur hende por a pasa midi suku, kolèsteròl i preshon kompletamente grátis na ADC su filial nobo situá na Churchill Plaza.
Na total tin 13 lokalidat di prek di ADC rònt Kòrsou; di banda ariba te banda bou.
E evento akí ta tabata eksitoso. E prekpòst a keda bon bishitá dor di abitantenan di e bario i trafikantenan den e área.
ADC ta sigui sirbi pueblo di Kòrsou ku su ekspertisio i ta keda bishitá barionan pa tur hende por risibí e oportunidat pa chèk nan salú grátis.
Den luna di òktober Bo Bùs di Salú ta ranka sali atrobe i lo stashoná na diferente bario di Kòrsou.
Banda di midimentu di suku, kolèsteròl i preshon tambe lo duna charlanan grátis ku tópikonan relashoná ku salú na Bo Bùs di Salú. Tur persona ta bon biní pa bishitá e Bùs di Salú pa hasi nan tèstnan i keda informá riba temanan interesante.
Pa mas informashon tokante fecha i lokalidatnan di Bo Bùs di Salú por bishitá e página di Facebook di ADC òf wèpsait: www.adcnv.com

robotstxt: allowed

filter: keep


text:
E diskushon pa krea un konekshon permanente ta data for di añanan '30. E oumento di tráfiko di barku dor di yegada di refineria i tambe e oumento di e tráfiko di outo tabata kousa filanan i tempunan di espera largu riba Handelskade. Ora ku brùg Emma, òf e brùg frakasá manera tabata yam’e den bok’i pueblo, tabata habri pa un barku por pasa, bo por a haña bo ta sinta warda den outo te asta 45 minüt. Den transkurso di añanan a krea diferente plan pa krea un brùg permanente ofer di Bahia di Santa Ana, òf asta un tùnel bou di e bahia, serka banda di Waterfort i Riffort. Den e galeria di portrèt aki bou por mira algun di e diseñonan di brùg ku a traha entre 1946 i 1961. Finalmente a skohe e diseño di un brùg haltu di stal di 1961. Na 1962 a kuminsá ku e trabounan di fundeshi. Na 1964 a traha e partinan/sekshonnan di stal na Hulanda i a transportá esakinan via barku pa Kòrsou. Despues ku a kaba di konstruí e pianan di e brùg na 1966, a kuminsá monta e 25 sekshonnan n’e banda di Punda. Na momentu ku a bai pega e di binti tres sekshon, riba 6 di novèmber 1967, e baki di karga ku tabata ankra n’e mitar di brùg ei a kibra i 1600 tòn di stal a dònder bin abou ku hopi bochincha na banda i den Bahia di Santa Ana. E brùg a kai i diessinku di e personanan ku tabata traha riba brùg a muri durante e katástrofe aki.
Despues ku un komishon di investigashon a reportá e kousanan di e katástrofe, a kuminsá monta e brùg di nobo na 1969. E biaha aki a kuminsá konstruí n’e banda di Otrobanda. Na 1972 a kaba di konstruí e brùg. I mas despues a finalisá e infrastruktura di kaya pa yega i krusa e brùg. Dia 2 di mart 1974 e brùg a habri pa tráfiko di outo. E apertura ofisial a tuma lugá dia 20 di aprel 1974.
Pa mas informashon:
Archivo Nashonal Kòrsou. Kolekshon di Portrèt/fotográfiko: DOW, Fischer, Ter Hart, Scriwanek.
E diskushon pa krea un konekshon permanente ta data for di añanan '30. E oumento di tráfiko di barku dor di yegada di refineria i tambe e oumento di e tráfiko di outo tabata kousa filanan i tempunan di espera largu riba Handelskade. Ora ku brùg Emma, òf e brùg frakasá manera tabata yam’e den bok’i pueblo, tabata habri pa un barku por pasa, bo por a haña bo ta sinta warda den outo te asta 45 minüt. Den transkurso di añanan a krea diferente plan pa krea un brùg permanente ofer di Bahia di Santa Ana, òf asta un tùnel bou di e bahia, serka banda di Waterfort i Riffort. Den e galeria di portrèt aki bou por mira algun di e diseñonan di brùg ku a traha entre 1946 i 1961. Finalmente a skohe e diseño di un brùg haltu di stal di 1961. Na 1962 a kuminsá ku e trabounan di fundeshi. Na 1964 a traha e partinan/sekshonnan di stal na Hulanda i a transportá esakinan via barku pa Kòrsou. Despues ku a kaba di konstruí e pianan di e brùg na 1966, a kuminsá monta e 25 sekshonnan n’e banda di Punda. Na momentu ku a bai pega e di binti tres sekshon, riba 6 di novèmber 1967, e baki di karga ku tabata ankra n’e mitar di brùg ei a kibra i 1600 tòn di stal a dònder bin abou ku hopi bochincha na banda i den Bahia di Santa Ana. E brùg a kai i diessinku di e personanan ku tabata traha riba brùg a muri durante e katástrofe aki.


text:
Awe 19 di mart 2021 tin 386 kaso aktivo di Covid-19 na Boneiru. Tur kaso aktivo ta trata di hende di Boneiru. Di e 91 personanan ku a tèst ayera, 42 a resultá di ta positivo. 14 hende a rekuperá di Covid-19. Un persona a fayesé. En total tin 12 persona den hospital. Tin 9 persona hospitalisá na Boneiru. A transportá 3 persona pa hospital na Kòrsou. 5 personá ta haña kuido intensivo den hospital na Boneiru.
Ta importante pa ora bo tin keho bai tèst. Importante ta pa keda warda den karentena. No sali pa bo no kontagiá otro persona. Pa baha e sifra di kontagio ta importante pa mantené e reglanan di higiena. Tene 1,5 meter distansia i laba man ku awa i habon pa evitá kontagio ku e vírùs di corona.
Bo tin keintura, doló di garganta òf kualke otro síntoma relatá na Covid-19? Keda bo kas i yama 0800-0800. Mantené e instrukshonnan di higiena. Kome salú, drumi sufisiente i move regular pa hisa bo resistensia. Kuida bo mes i esnan rònt di bo.
- Pakusnan por habri te mas lat promé ku dianan di fiesta
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut


text:
WILLEMSTAD- 7 di sèptèmber 2020 – Resientemente Ofisina di Turismo di Kòrsou (CTB) enkargá ku ehekushon di e “Quick Win Plan” pa desaroyo di e área di Zakito, a organisá na Koredor un enkuentro pa duna informashon di e progreso di e trabounan na e Ministernan konserní. E “Quick Win Plan”, kual ta finansiá pa Ministerio di Desaroyo Ekonómiko, ta konsistí di diferente elemento ku lo mester keda realisá den e lunanan benidero. E Plan akí ta un siguiente paso den implementashon di e Vishon ku Gobièrnu di Kòrsou a aprobá pa e área di Zakitó. E enkuentro a konta ku presensia di Minister enkargá ku Desaroyo Ekonómiko Dr. Steven Martina, Minister di Tráfiko, Transporte i Planifikashon Urbano sra. Zita Jesus-Leito i representantenan di e ministerionan enbolbí. Durante di e rekorido presentenan a haña splikashon di e representante di CTB i di Heren2 Caribbean B.V. ku ta e kompania enkargá ku supervishon di e proyekto.
A skohe Jaydicon B.V. komo e kontratista enkargá ku ehekushon di e trabounan di remodelashon di e edifisio di siguridat i parti di loke ta konosí komo Sundance Building na Koredor. Unabes e trabounan di remodelashon ta kla, e edifisionan akí lo ta disponibel pa servisio di F&B. Mirten General Construction Company B.V. a keda enkargá ku remodelashon di sinku sitio na diferente punto riba Koredor, inkluyendo diferente mehorashon na Parke Lucha pa Libertat. Remodelashon di e kuater otro sitionan lo inkluí, entre otro, reparashon i konstrukshon di palapa, área pa BBQ, banki, plantamentu di palu i ponementu di santu nobo. Sander van Beusekom di BLEND Creative Imaging ta enkargá ku kreashon di 3 mural (di 45 meter kada un) riba e muraya di Aqualectra. E kreashon di e muralnan tin un komponente sosial kaminda PickNick Projects ta enkargá ku reklutá personanan pa forma parti di un tim ku ta asistí e artista. CTB ta ekspresá su gratitut na Aqualectra pa nan bon koperashon den kuadro di e proyekto di e muralnan.
Tur e mehorashonnan akí mester sirbi komo inisio di un proseso pa hasi Koredor un área mas agradabel pa rekreo i bienestar, tantu pa poblashon lokal komo pa turista. E proyekto “Quick Win Plan” Zakito ta duna trabou na aproksimadamente 40 persona durante e periodo di konstrukshon.


text:
Dokter Ponson ta cuminsa splica cu nan ta duna un dieta cu nan tin cu mantene. “Nos ta duna e pashentnan tarea cu nan tin cu haci diario y cada luna nos ta wak con nan ta sigui cu esaki y ripara tambe si nan a cambia nan estilo di bida.”
Segun dokter Ponson ta bisa cu tin pashentnan cu ta opera y no ta check mas, pero e ta bisa cu e persona tin cu controla. Tin cosnan cu por pasa cu mester check cerca un specialista pa wak si tur cos ta bon ‘manera su sanger ta baha, cosnan cu ta wak diariamente nos check pa e pashent’.
El a continua bisa cu un pashent cu no ta controla su mes cerca un specialista paso nan mes ta kere no ta necesario of dokter di cas mes ta controla pero e ta bisa cu e ta importante pa nan keda controla cerca specialista cu ta haci e operacion di stoma. “Ta importante pa keda motiva e pashent nan aki cu a opera pa keda check cu nan ta sigui estilo di bida cu opersacion ta rekeri.”
Lastimamente tin un grupo grandi ‘cu ta pensa cu tur cos ta bou control’ anto ta pasa cu despues di 5 aña, e pashentnan aki ta bolbe cerca specialista cu e mesun problema di peso.
A papia di e rason causa di sobrepeso y kico pa haci cu ne. mi kier pone enfasis cu no ta solamente bay cana, of haci cierto movecion of cambia diet, pero mester echt importante ta cambia estilo di bida.
Tuma inicitiava di kico por haci fuera di operacion asina dokter Ponson ta splica. E ta agrega cu no ta pensa den opera hende solamente. Su preocupacion ta un di e problema cu hende ta bisa ‘no min ta gordo, mi ta diki’ siendo cu persona ta sobrepeso.
E ta bisa cu hende ta acepta cierto cosnan cu no ta bon. “Sobrepeso ta un problema, nos como comunidad tin un problema. Un cu ta costa nos hopi placa, un 90% di sucu ta bin di sobrepeso.
Si tin un problema e ta bisa cu mester tin solucion pa esey. Pa hende cana no ta suficiente ‘tin cu cambia nos manera di come na Aruba’. Mester come saludabel y stop di come productonan cu no ta necesario manera no aros, batata of algun otro carbohidratonan di e persona tin un peso halto.
Den un congreso dokter Ponson a tende cu tin algun cu curpa mester di dje manera proteina, vitamina y vet pa motibo cu ‘nos curpa mes no por trahe’. “Ningun curpa tin mester di carbohidrato paso nos curpa mes ta trahe.”


text:
Trahado preventivo di FADA, Rubiella Toppenberg ta papia di andansa cu tin di hobennan cu ta huma cigaria, uso di tabacco y vaping. Mirando cu 31 di mei tabata dia internacional di ‘bisa no na tabacco’ e ta bisa cu na Aruba tin uso grandi, mal informacion riba consecuencia cu tabacco ta bin cune, y cu nicotine ta un substancia adictivo.
Una bes e persona gusta esaki, e ta bira dificil pa stop huma ‘pero tampoco imposibel’ e beneficio pa stop cu e habito ta miho pa salud. Tin e trend di muchanan cu ta usa e tabacco pa motibo cu nan ta wak nan mayornan tambe ta us’e.
Nan di FADA a yega di tende cu hasta muchanan di 6 aña ta wak nan mes ta purba, ora cu mayornan ta tira e cigaria na vloer. Esey caba ta un señal di con hobennan y mucha ta bou di influencia.
Toppenberg ta menciona cu e ta algo pa pulmon, crea problema respiratorio, tambe ta bira un problema financiero. Ora e persona ta stop di huma e ta gasta menos placa y tambe ta evita di sufri depression y ansiedad. Chens tambe pa fertilidad.
E trend di vaping tambe ta algo cu ta biniendo dilanti. Nan a haya diferente kehonan di scol. Nan ta duna charla pa e consecuencia di uso di vaping, pa asina sigui conscientisa y trece e informacion corecto riba esaki. Nan conseho ta pa evita huma pa asina educa hoben mas riba e tema aki.


text:
Autoridad epidemiologica di Mexico ta confirma e presencia di e pais di e mutacion E484K di e virus SARS-CoV-2, cu ta surgi e variante Britanico y tambe e variante di Brasil P.2.
UltimoNoticia:
Ta keda trece conscientisacion riba asuntonan di droga
Prevencion di abuso ta responsabilidad di tur
Proteccion di nos hubentud
Calidad den duna servicio
Abuso ta keda bin den famia
Mester ta disciplina cu diabetes
Factornan di comete un crimen
Negligencia di muchanan
Prome señalnan di persona cu dementia
Efectonan di abuso sexual
Mucha, hoben y adulto cu diabetes tipo 1
Meta di fundacion ta pa hende sinti nan mes na cas
Ta importante pa cada mayor ta envolvi den bida di nan yiu
Mester tin un bon enfoke y claridad den bida
Etapa y señalnan di abuso
Crimen bou di e hubentud
Actividad pa salud ta conta pa tur tipo di hende
Lo sigui traha riba campaña di prevencion
Violencia den famia a subi
Salud
Mexico ta confirma presencia di mutacion britanico y variante brasileño di coronavirus
24/02/202124/02/2021


text:
Segun un investigacion nobo publica pa revista medico BMJ ta sugeri cu e variante di coronavirus B.1.1.7, di Inglatera ta asocia cu un riesgo di 64% cu un probabilidad mas halto di muri pa covid-19
Un test a mustra cu persona di Inglatera infecta cu e variante ta parce tin un 32% y 104% mas probabilidad di muri cu esnan cu infecta cu variante cu tabata circula anteriormente (un 64% tin mas probabilidad di fayece).
Originalmente a descubri cu e variante ta mas facil di transmiti y e datonan nobo ta respalda e afirmacion cu e funcionarionan di Inglatera, basa na dato preliminar cu e variante tambe por ta mas mortal.
E investigadornan di varios institucion na Inglatera ta analisa dato di mas di 100.000 pashent cu a duna positibo pa covid-19 na october y january, y cu nan a keda monitorea te cu february.
Investigadornan a observa di cerca e test cu a detecta e variante di Inglatera y a compara esaki cu variante cu tabata circula anteriormente. E estudio a mustra cu e variante a asocia cu 227 morto di test di 54.906 pashent, den comparacion cu 141 morto cu e mesun number di pashent infecta cu otro variante.
“Den comunidad, e morto pa covid-19 ta un evento poco comun, pero variante B.1.1.7 ta aumente e riesgo. E capacidad di propaga lihe, ta haci cu e variante ta un menasa cu mester tuma na serio”, Robert Challen a bisa autor di estudio principal di Universidad di Inglatera.
Mester di mas investigacion pa determina si sugeri informacion similar entre mas pashent na otro parti di mundo. Den e estudio ta bisa cu e variante mas lihe transmiti ta parce mas letal. “Nos ta spera cu asocia cu cambio den nan propiedad fenotipico debi na mutacion multiple genetico y no ta wak rason pa e informacion ta specifico den Inglatera.


text:
Otro siman lo firma e restante di e peticionnan atrasa cu ta mas o menos 100
Despues cu Minister President a duna DirectieInfrastructuur en Planning (DIP) e mandato cu e departamento mes por firma tur locual ta trata productonandi DIP, siman pasa y e siman aki a firma 200 peticion. E meta ta pa 18 di december termina cu e peticionnan atrasa, pa di e forma aki proyectonan por inicia cual lo stimulaeconomia.
Director di DIP a splica cu cantidad grandi di e peticionnan cu a trata siman pasa ta residencial, considerando cu mayoria di nan tin cartanan di Banco cu ta duna/mara e personanan un ciertotermino. Pues te awo tin 180 peticion mas o menos cu por bay notario pa nan por pasa nan akte.
Esaki lo keda un proceso, pues ora cu caba di firma e peticionnan, nan ta bay den e departamento di finansas di DIP, e factura ta wordo traha y unabes cu esaki sali nan ta wordo yamapa busca esaki na DIP.
Pa locual ta encera e peticionnan cu a firma e siman aki, tin mas peticion pa precario. Teniendo na cuenta cu 1 di decemberturismo ta aumenta un poco mas, ta importante pa nan tin nan permiso pa haci nan negoshi cu turismo bek, sr. Croes a splica.
Otro siman lo firma e restante di e peticionnan atrasa cu ta mas o menos 100 pa eorey december tur hende a haya nan peticionnanfirma. Mas liher cada persona bay nan banco ta mas posibilidadeconomico lo tin.
DIP lo sigui enfoca riba brinda un mihor servicio na cadapersona cu entrega peticion pa inicia cu nan proyecto y stimulaeconomia di Aruba, sr. Croes a termina bisando.


text:
Pfizer ta anuncia cu nan vacuna di Covid-19 ta sigur y proteha na muchanan di 12 aña, un paso pa e posibilidad di cuminsa cu e vacuna na e grupo di edad cu ta bayendo bek scol.
Mayoria di vacuna Covid-19 cu ta implementa na henter mundo ta pa adulto, cu tin e riesgo halto di contrae e coronavirus. E vacuna Pfizer ta autorisa pa muchanan mas grandi di 16 aña di edad.
Pero pa vacuna e muchanan di tur edad lo ta fundamental pa stop e pandemia y yuda e scolnan, e gradonan superior y cuminsa wak e normalidad despues di varios luna interrupcion.
Na un estudio di Merca, boluntario di 12 pa 15 aña di edad a mustra dato cu no tabatin caso di Covid-19 entre adolescente completamente vacuna en comparacion cu esnan cu a ricibi nan inyeccion.
Den otro estudio (ainda no publica) tin otro evidencia importante cu e vacuna ta traha lihe den e sistema inmunologico di e muchanan. E investigadornan ta informa nivel halto di anticurpanan cu ta combati e virus.
E muchanan tin efecto secundario similar na adulto hoben. E principal efecto secundario ta dolor, keintura, y fatiga, specialmente despues di e di dos dosis. E estudio lo sigui e participante durante dos aña pa asina obtene mas informacion di proteccion y sigurdad.
Dr. Phillip J. Landrigan di Boston College a bisa cu resultado ta alentador. Pfizer y nan socio aleman BioNTech ta plania pa e siguiente siman por puntra Merca, e administracion di alimento y medicamento y nan reguladornan Europeo pa laga e uso di emergencia di inyeccion na muchanan di 12 aña di edad.
Pfizer no ta e unico compania pa busca reduci e limite di edad pa nan vacuna. Tambe ta spera e resultado di Merca di e vacuna di Moderna pa hobennan di 12 pa 17 aña di edad.
E ta un señal prometedor, y FDA ta permiti pa ambos compania cuminsa estudio na Merca na muchanan di menos di 11 aña di edad, habriendo caminda pa te cu muchanan di 6 luna.
AstraZeneca a cuminsa cu un estudio di nan vacuna pa hobennan entre 6 pa 17 aña di edad na Inglatera. Johnson & Johnson ta den plan pa nan tin nan mesun estudio pediatrico. Na China, Sinovac ta anuncia cu nan a presenta dato preliminar na regulador Chines cu ta mustra cu e vacuna ta sigur na muchanan te cu 3 aña di edad.


text:
Diamars mainta te anochi laat Parlamento di Aruba a trata e presupuesto supletorio. Pa prome minister esaki tabata di importancia pasobra a reduci deficit.
Prome Minister mr. Evelyn Wever-Croes a expresa cu a baha e deficit cu tabata prome 227 miyon y awo a bah’e pa 92 miyon. E reduccion aki ta uno hopi grandi y segun e mandatario, esaki tabata loke a yuda pa scapa dje aanwijzing di Hulanda. E ta haya cu esaki ta un momento di celebra cu a mantene autonomia un poco y cu gobierno a logra pone Aruba riba e caminda di finansas sostenibel.
Pa loke ta e reunion mes, esaki tabata riba diferente tema financiero. E mandatario a gradici tur mandatario, pero specialmente Minister di Finansas cu a sa di ta e minister dje cartera aki den e pio crisis aki cu no ta nada agradabel. Nan a logra cu hopi determinacion, cu caracter y curason.
El a reacciona riba e echo cu a mira un biaha mas oposicion cu no tabata t’ey den sala pa shete dia largo. Oposicion a uza algun argumento poco fofo. CAft mes a sali pa bisa oposicion cu nan argumento no ta valido y ta uno incorecto, tambe mester ta den sala di parlamento. Pa shete dia largo nan no a traha pero a cobra si, segun prome minister.
CASO AVESTRUZ
Segun e mandatario, a probecha nan presencia pa asina puntra nan pensamento riba e caso di Avestruz. El a sigui bisa cu pueblo ta tristo pa loke nan ta tende kico a pasa cu e grupito di Benny Sevinger y esunnan cu e officier a menciona cu a bira rico cu e actonan coruptivo. Segun Wever-Croes, pueblo kier pa e representantenan bisa kico nan ta pensa. Coalicion a condena esaki, mientras oposicion, AVP, MAS y Accion21, a keda keto, pero e gobierno ta haya cu nan debe pueblo un contesta.
Pa un relato mas amplio, lesa TREMPAN.


text:
Djárason último Kolegio Ehekutivo a risibí e sekretario general di Ministerio di Enseñansa, Kultura i Siensia (OCW), Marjan Hammersma, relashoná ku un konsulta di sera konosí. Vários tema ku tin di haber ku enseñansa i kultura a bini dilanti.
A papia entre otro tokante e Agènda di Enseñansa, ku ta kontené palabrashonnan pa mehorashon di enseñansa na Hulanda Karibense. Diputado Hennyson Thielman, ku awor akí ta responsabel tambe pa portafolio di Enseñansa, a bisa: ‘Nos ta haña importante ku den enseñansa na Boneiru ta bini un mihó konekshon ku mundu empresarial i ku ta dediká mas atenshon na nos kultura. Nos tin gana di mira tambe ku desaroyo personal di nos hóbennan ta bai para sentral i ku no ta enfoká solamente riba teoria.’ Mas aleu a ekspresá e deseo tambe ku nos skolnan ta bai ofresé mas lés di profesholnan invitá for di mundu empresarial.


text:
Diamars dia 29 di november te diahuebs dia 1 di december awor lo tuma lugar un tayer internacional cu expertonan di Caribe na Museo Arquelogico Nacional Aruba (MANA). E tayer tin como tema: Solucionnan di Conocemento tradicional pa resiliencia y adaptacion na cambio di clima den presente y futuro di Caribe.
E evento, na cua publico por asisti diahuebs 1 december awor anochi di 6:30 pa 8:30, ta parti di e proyecto multi- diciplinario y internacional ‘Islanders at the Helm’, bou presidencia di dr. Francio Guadeloupe y Prof. dr. Corinne L. Hofman di Universidadnan di Amsterdam, Leiden y KITLV.
E anochi aki representantenan di comunidadnan Indigena di Caribe y agricultornan lo papia riba uzo di conocemento tradicional pa fortifica capacidad pa adapta na cambio di clima. Idioma di panelistanan ta Ingles.
Arkeologo Harold Kelly di Aruba y arkeologo Caribense Andrea Richards, candidatonan PhD den e Proyecto “Islanders at the Helm’ y prof. Corinne Hofman ta organisadornan di e tayer internacional indica na cua experto- y profesionalnan internacional y local ta invita. E tayer aki a ser haci posibel cu financiamento di e programa Islanders at the Helm, KITLV, CaribTrails, UNESCO-Caribe y Pais Aruba/Ministerio di Finansa y Cultura. MANA ta expresa su gratitud na tur instancianan y personanan local y internacional cu a contribui pa realisa e tayer menciona.
Intencion ta pa comparti via ‘Livestreaming’ e presentacionnan riba 29 november 2022 cu ta programa di 9:30 di mainta pa 5:30 di atardi. Tambe ta trata pa comparti via Livestream riba diahuebs 1 december awor den dia, e resultadonan di e deliberacionnan den gruponan. Ta pidi pa keda pendiente di anunciacion riba paginanan di Facebook National Archaeological Museum Aruba y Museo Arqueologico Nacional Aruba, y di ‘Islanders at the Helm’.
Si ta desea mas informacion por tuma contacto cu MANA via telefon 582-8979 of via info@manaruba.org


text:
The content originally appeared on: Diario
ORANJESTAD (AAN) – Juffrouw Marlien Dokman, ken tin 30 aña trahando como docente na Jacinta Kleuterschool,
den entrevista cu DIARIO a expresa cu e ta goza hopi di su trabao, pero locual e ta haya un poco fastioso tin biaha, ta cu e no por yuda muchanan mas grandi, cu e talento cu e sa cu e tin.
“Kico mi ta haci awo? Mi ta hacie na otro manera. Mi ta traha na scol preparatorio pero esey no kiermen cu mi no por yuda muchanan mas grandi, cu ta na otro nivel, y mi a cuminza duna presentacionnan of lesnan cu e muchanan no ta haya hopi pa yuda nan haya conocemento riba otro cos cu eigenlijk, ta manera ta wordo scondi, no ta wordo treci dilanti of hende no ta mira como e tema di mas importante. Pesey mi a tuma e iniciativa aki pa haci esaki”, Juffrouw Dokman a menciona.
El a duna di conoce cu Diadomingo proximo, esta dia 25 di September awo, e lo presenta un proyecto riba Sclavitud cu lo tuma lugar den e sede di SIMAR.
E ta bay ta mas tanto un presentacion pa alumnonan di 6de klas di Fatima College y di Pius- X School. E ta cuminza pa 2 or di atardi, y ta spera cu lo caba cerca di 6’ or.
E alumnonan mes ta bay haci e presentacion y ta haya chens pa mustra nan talento, unda cu tin arte tambe. El a bisa cu eigenlijk ta na Juli a conmemora e Dia Internacional di Abolicion di Sclavitud, pero e fecha a cay den vacacion y tur hende e ora ey tin cabes yen, y el a bisa cu miho busca un otro dia pa hacie.
E Juffrouw a sigui splica cu dia 10 di October proximo, henter Caribe ta celebra e dia cu un acuerdo a wordo cera, na 1790, cu tur e esclavonan cu e tempo ey a huy y no kier a keda den sclavitud.
“A cera un acuerdo cu e colonizadornan pa nan haya nan libertad. E tabata mas tanto un acuerdo pa cera paz pasobra e guera tabata asina fuerte cu e colonizado mester a busca un manera pa stop pasobra nan tabata tin perdida financiero y economico, y nan mester a yega na un acuerdo pa no bringa mas”, juffrouw Dokman a relata.
El a agrega cu toch no a stop pasobra te dia 1 di Juli 1863 a stop cu sclavitud, pues por wak cuanto aña despues esaki a sosode. E informacion aki lo wordo duna na e muchanan pasobra ora puntra nan, nan no sa hopi di esey. Esaki pa concientiza e muchanan, pero e no tin nada di haber cu racismo pero e ta djis informacion educativo.


text:
Seguro di Accident
Kico ta e seguro di accidente?
E seguro di accidente ta percura pa un trahado haya parti di su salario den caso cu e trahado no por traha pa motibo di un accidente di trabao. Den caso cu un asegurado fayece a consecuencia di un accidente di trabao, e seguro di accidente ta regla e derechonan di su casa, yiu(nan) of di otro personanan cu ta depende di e difunto pa nan gastonan di mantencion.
Cual trahadonan ta cay bao e seguro di accidente?
Tur trahado den sector priva ta cay bao e seguro di accidente, pero pa por ricibi e benificionan e ta obliga di inscribi na SVb.
E siguiente categorianan di trahado no ta cay bao e seguro di accidente:
- E doño di trabao cu ta traha pa su propio riesgo y cu ta ricibi pago.
- E casa, yui(nan) of mayor(nan) di un doño di trabao cu ta traha den su propio compania y cu no ta ricibi pago of cu ta ricibi pago bao nivel di e sueldo minimo.
- Personal domestico.
- Capitan of navegante riba barco bao bandera di Aruba.
- Empleadonan publico of empleadonan cu tin status legal igual na empleadonan publico.
- Trahadonan cu ta traha na cas.
E trahado cu a haya un malesa a consecuencia di un conducta prohibi, un acto intencional of descuido serio di e trahado, no por bin na remarca pa ricibi compensacion.
Kico ta un accidente di trabao?
Un accidente di trabao ta un accidente cu ta sosode durante trabao, y ta relaciona cu ehecucion di e trabao, cu consecuencia cu e trahado ta keda incapacita pa traha. Tambe ta considera como accidente di trabao, un accidente cu ta tuma luga na caminda pa of for di trabao usando e caminda mas cortico, of un malesa cu ta surgi despues di trabao cual ta relaciona cu ehecucion di trabao.
Cuanto e compensacion ta pa dianan di AO?
Desde e di dos dia cu e trahado a notifica SVb cu e ta incapacita pa traha pa motibo di accidente di trabao, e tin derecho riba compensacion. Tur trahado ta ricibi 100% di su salario den e prome aña di incapacidad pa traha pa motibo di accidente di trabao. Despues di e prome aña, e compensacion ta bira 80% di e salario. Den caso cu e trahado keda incapacita permanentemente, SVb ta determina e nivel di incapacidad. A base di e nivel di incapacidad e trahado ta ricibi compensacion. Pa un trahado por ricibi compensacion pa accidente di trabao, e trahado mester entrega un bedrijfsongevallenformulier dentro di 1 aña, yena y firma pa su doño di trabao.
Fayecimento di Asegurado
Den caso cu un asegurado fayece, SVb ta rekiri pa wordo informa di esaki dentro di 30 dia despues di e fayecemento. Esaki pa preveni cu na prome instante primanan ta wordo cobra dimas na e empresa; tambe si tabata AO cu lo mester paga bek compensacion di ziekengeld cu a ricibi dimas.
Pa haci esaki por manda un email cu e siguiente informacion di e fayecido na medisch@svbaruba.org:
- Nomber(nan) y fam (fam di soltera) ful
- Fecha di nacemento
- Fecha di fayecemento
- Empresa(nan) unda ta inscribi
- Overlijdensakte/ Certificado di defuncion
Mas informacion
Pa mas informacion por tuma contacto cu SVb na telefon 527-2700, via email na info@svbaruba.org of mediante e formulario aki.


text:
Gabinete mayoritario
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Un gabinete mayoritario o gobierno mayoritario ta un gabinete di gobierno cu ta wordo forma pa un of mas partido politico cu conhuntamente ta representa un mayoria di mitar di e total di asiento den parlamento plus uno. Pa logra esaki mester di 11 di e 21 asiento den e parlamentonan di Aruba i Kòrsou i 8 di 15 den e parlamento di Sint Maarten. Na Hulanda ta rekeri 76 di e 150 asiento.
Contrario na un gabinete mayoritario ta un gabinete di minoria. Den parlamento e gabinete di minoria ta falta suficiente sosten y pesey tin cu investiga adelanta si su leynan lo carga e sosten necesario. E paisnan den Reino Hulandes conoce un historia parlamentario di gabinetenan mayoritario. Sinembargo mas biaha Hulanda a yega di forma un gabinete di minoria.


text:
Kralendijk, – Habitantenan di Kas di Kuido por risibí bishita atrobe riba e dianan rònt di Pasku, bispu di Aña Nobo i Aña Nobo mes. Naturalmente bishitantenan mester tene kuenta ku medidanan estrikto di Corona.
Habitantenan di Kas di Kuido por risibí bishita dia 23, 24, 25, 26 i 31 di desèmber. Dia 1 di yanüari tambe bishita ta posibel. Komo medida di prekoushon for di 2 di yanüari bishita no ta posibel. Dia 9 di yanüari Fundashon Mariadal lo wak e situashon di Covid di nobo i disidí si por pèrmití bishita òf nò.
Pa evitá kontagio medidanan estrikto di prekoushon ta na vigor. Ta pèrmití solamente un (1) bishitante pa dia. No ta atmití bishitante ku tin síntoma di Corona òf síntoma di fèrkout. Na interes di siguridat i salú di e habitantenan ta urgentemente rekomendabel pa habitantenan pa pasa e angua di buster promé ku nan bin hasi bishita.
Mas aleu naturalmente e medidanan di prekoushon konosí ta na vigor: bisti tapaboka, tene 1,5 meter di distansia i laba man.


text:
All posts tagged "COVID-19"
-
AVB/ 2 years ago
Weganan di futbol infantil a cuminsa
Den fin di siman na Centro Deportivo Franklin Bareño a cuminsa cu e apertura di weganan di futbol infantil y hubenil...
-
AVB/ 2 years ago
Aruba ta hunga wega di clasificacion pa mundial di futbol
Recientemente Arubaanse Voetbal Bond (AVB) a confirma su participacion den e weganan eliminatorio di Campeonato Mundial di Futbol Qatar 2022, cu...
-
Division Honor/ 2 years ago
Aruba ta cla pa clasificacion di Concacaf pa mundial Qatar 2022?
Diaranson FIFA y Concacaf tabata tin e sorteo official pa clasificacion di Concacaf pa mundial Qatar 2022. Ta claro cu nos...


text:
Treasure ta mantene su mes den AA
Kòrsou 2 – Novèmber 2022
Resultado di kampionato MCB CSB
Treasure ta rekuperá despues di a pèrdè e promé wega, i gana 3 wega sigui pa mantené nan mes den Sòftbòl AA, Den e viktoria di awe Josantelly Zimmerman a tira balente i Dainara Pietenela i Sinai- Marie Sofia a sostené ku nan bate pa gana di Rising Trotters ku skore di 12 pa 8
Treasure : 12 kareda 12 hit 4 eror
Picher ganadó Josantelly Zimmerman
Mihó bate Dianara Pieternella
Rising Trotters : 8 kareda 8 hit 5 eror
Picher pèrdèdó : Monica Nocento Noor
Mihó bate : Wallé Sharlenda 3-2
Siguiente wega :
E Gran Final di Sòftbòl MCB CSB AA ta ranka sali djaweps 8or na Sam Bunting ballpark.
Esaki lo ta entre Pichingolo Nissan 47 aña den final di sòfbòl ku ta bai enfrentá Souax Gill Sports den un mihó di 5 wega.
Edward Martis


text:
Colombia i FARC a firma akuerdo nobo di pas.
Tin un akuerdo nobo firmá dor di gobièrnu kolombiano i e FARC (Fuerzas Armadas Revolucionarias de Colombia). Den e referèndum ku a tuma lugá resien, pueblo a rechasá e konbenio anterior ku gobièrnu kolombiano a firma ku e rebeldenan.
E akuerdo nobo lo no keda integrá den konstitushon di e pais, pues e ta vulnerabel pa kambionan. Durante e seremonia i den presensiá di vários dignatario, tantu presidente Juan Manuel Santos komo e lider di FARC, Londoño a papia. E motibu prinsipal di kon pueblo a rechasá e promé akuerdo, ta e echo ku den e akuerdo a akordá pa pordoná i eksonerá e rebeldenan di tur kulpabilidat pa tur e atentado, sekuestro i krímennan ku nan a kometé den pasado. No ta muchu konosí kon pueblo lo reakshoná awor riba e akuerdo nobo.


text:
ORANJESTAD – Recientemente a tuma luga e Final di e Competencia Hubenil: “Gang Di Arte Aruba” cu a celebra na grandi nan di 15 aña di existencia, na Cas di Cultura Aruba. Tur hoben participante mester a traha un obra creativo y original cu e tema central: “Talentonan Scondi”. Un total di 15 grupo a participa den un prefinal cu a tuma luga na “Aruba Art Fair” durante di e Programa di e Performance Art dedica na Hubentud, un actividad exitoso cu a tuma luga diasabra 5 di november 2022 na unda un cuerpo di hurado a kies e 10 grupo cu a pasa na e ronda final.
E participantenan cu a logra clasifica pa e ronda final tabata
1. Alysa Brete cu Arte Visual & Fotografia. 2. Naomi Arrindell, cu Poesia. 3. Grupo di baile The Fearless Four cu Shannee Toussaint, Beverley Elliott, Sheri Godet y Xiandrény Donata. 4. Gonzalez Duo (Alakina Gonzalez Lujan / Alejandro Gonzalez Lujan) cu dominio di guitara y keyboard y compaña pa Denzel Tromp y Andrew Webb. 5. Duo di rap; Zef Kerr & Brandon Kerr. 6. Guicel Krozendijk cu Arte di Palabra y canto di rock. 7. Grupo di teatro The Fantastiv Five; Juliana Rowe. Marie Jayne Vriend, Abigail Evertsz, Naomi Arrinde y Kaiden Paternina. 8.Guizza Steenvoorde cu Solo Performance cu Arte di Palabra y Baile. 9.Grupo di canto rap y baile I-LEDM; Dimitri Leonora, Isdell Hyacinme, Lenz Julien y Amylenne Roga. 10. Grupo di baile No Image Dance Crew; Shäindra Ashby, Shantal Arzuza Avila, Arzuliane Arzuza Avil, Dinaly Yarzagaray y Alysa Brete.
Na inicio di e actividad despues di un apertura di baile presenta pa e participantenan, tabatin e presentacion di e Proyecto Hubenil: “Op Zoek Naar Boy” Presenta pa Catharsis Productions; Proyecto Escolar den cooperacion cu Filomena College Mavo, Colegio San Antonio, Muchila Creativo, Monumenten Fonds y Departamento di Cultura Aruba, dedica na Boy Ecury.
Como invitado special tabata tin e lansameto di e mas reciente produccion di nos hoben talentoso Stephanie Quant.
Durante di e anochi tabatin tambe invitadonan di Boneiro; Sulainie Martis y Reginald de Palm cu ta representa Openbaar Lichaam Bonaire, Seccion di Cultura, Arte y Literatura y Sr. Bernhard Comproe cu ta representa ACE Foundation. E motibo cu e invitadonan di Boneiro tey, ta paso nan tambe ta organisa Gang di Arte Boneiro y e ganadonan di Gang di Arte Aruba, lo bay representa Aruba na Boneiro na mei 2023
E resultado final di e top 5 di e anochi a keda nomina na:
5 luga: Guizza Steenvoorde.
4 luga: (BMT) Zef Kerr & Brandon Kerr.
3 luga: Guicel Krozendijk.
2 luga: Gonzalez Duo: Alakina Gonzalez Lujan y Alejandro Gonzalez Lujan.
Prome luga: Grupo No Image Dance Crew; Shäindra Ashby, Shantal Arzuza Avila, Arzuliane Arzuza Avila, Dinaly Yarzagaray, Alysa Brete.
Pa mas potret y video por bishita e pagina di FB “Gang di Arte Aruba” y nanInstagram “Gang_di_Arte”.


text:
Banco di Seguro Social di Aruba SVb ta forma parti di e plataforma pa hunto combati e virus cu poco poco ta yegando mas cerca di nos. Profesionalnan di Salud a emiti varios mensahe y un di nan ta cu e virus COVID-19/ CoronaVirus lo yega Aruba tambe. En bista di esaki SVb ta participa algun cambio den e procedura pa notifica AO.
Na momento cu un trahado ta desea di notifica AO pa motibo di tin problema pa hala rosea, a biaha y tabata durante di ultimo 14 dia pafo di Aruba of tabatatin contacto cu un pashent diagnostica cu CoronaVirus,e mester comunica na prome luga telefonicamente cu su dokter di cas.
Despues di yama e dokter di cas mester notifica AO na SVb telefonicamente y NO na nos servicio on line.
Trahadonan di sector priva mester notifica AO telefonicamente na e “Callcenter” di SVb na telefon 5272782 di 7:00AM – 12PM y di 1:00PM – 4:00PM y NO on line.
Trahadonan di sector publico mester tuma contacto cu SVb su Departamento di Adminstracion Medico despues di 9:30 di mainta na telefon 5272744. No por notifica AO pa e condicion di salud aki via di e webportaal.


text:
Kontinuashon bishita di DUO na islanan Karibense
Den luna di novèmber “Dienst Uitvoering Onderwijs” (DUO) ta hasi un bishita atrobe na Aruba, Boneiru, Kòrsou i Sint Maarten. DUO ta habri un ofisina di servisio temporal riba e islanan aki pa por papia ku futuro studiante i studiante bieu. Banda di esei DUO ta organisá tambe reunion informativo i alabes ta ofresé mesora yudansa na midí pa problema di pago. Esaki ta un kontinuashon di e bishitanan eksitoso di DUO na e islanan Karibense fin di aña pasa i kuminsamentu di e aña aki.
Reunion informativo
E reunionnan informativo ta dirigí riba studiante ku ta bai studia na Hulanda i nan mayornan. Durante di e reunionnan nan ta haña tur informashon tokante di finansiamentu di estudio i otro asuntu ku nan mester regla na Hulanda.Tambe tin reunion informativo pa studiante bieu. Den e reunionnan aki ta duna informashon di e posibilidat pa pidi pa midi kapasidat finansiero, hasi pago bèk lokalmente i kiko por hasi ora tin problema pa pago.
Ofisina di servisio temporal
Na e ofisinanan di servisio temporal hende por pasa ku tur pregunta tokante finansiamentu di estudio na Hulanda i e pago bèk di nan debe di estudio. Tambe e trahadónan por yuda ku yenamentu di formulario òf si un hende no tin akseso mas na “Mijn DUO”.
Pa un bishita na un ofisina di servisio no tin mester di traha un sita.
Pero sí e studiante bieu mester trese su identifikashon. I si nan ke pidi un redukshon riba nan pago mensual, nan mester trese tambe un resúmen di nan entrada. Di e manera ei DUO por yuda e grupo aki si ta posibel mesora.
Yudansa kustumbrá
Ku plaser DUO ke yuda pa prevení ku studiante bieu ta kai den problema finansiero. P’esei un parti di e studiantenan bieu ku un retraso den pago ta haña un invitashon di DUO pa papia ku un trahadó pa yega na un solushon pa un areglo di pago.
Informashon online na Saba i Sint Eustatius
Pa Saba i Sint Eustatius DUO ta ofresé informashon online. Tin un webinar pa futuro studiante i un webinar pa pagadó. I den kaso ku tin pregunta di studiante (bieu) di e islanan aki, por tuma kontakto ku DUO pa medio di chat òf yamada di vidio.
Mas informashon
DUO ta na Sint Maarten for di 31 di òktober te ku 4 di novèmber, di 7 te ku 18 di novèmber na Aruba, di 14 te ku 18 di novèmber na Boneiru i di 21 novèmber te ku 9 di desèmber na Kòrsou. Por haña mas informashon tokante di e ofisinanan di servisio temporal, e reunionnan informativo i e webinarnan riba e wèpsait di duo.nl/bezoekantillen.


text:
Awe mainta Hues di Corte di Husticia, a dicta sentencia den e caso penal cu Ministerio Publico a cuminsa contra Izak Principaal.
SOLO DI PUEBLO por a compronde cu Hues a confirma e exigencia di Fiscal cu ta 9 aña di prison y cu Principaal tin cu sigui tratamento obligatorio den un institucion na Hulanda (TBS).
EXIGENCIA DI FISCAL
Fiscal durante tratamento di e caso dia 15 September 2022 a bisa cu e ta haya Principaal culpabel. Na opinion di Fiscal, e seriedad di e casonan ta mustra cu ley hubenil no ta haci husticia pa tur loke Principaal a haci. Anterior Fiscal a exigi 11 aña di prison pero despues di a haya e relato di e psycologonan, a exigi 9 aña di prison y TBS. TBS ta nifica tratamento obligatorio den un institucion na Hulanda.
SENTENCIA
Hues via video conference a duna sentencia a sosode. Principaal tabata den un oficina na KIA mientras cu den sala di Corte tabata presente e abogadonan di Principaal y Fiscal. Tambe tabata presente famianan di e victima Sharury y e tata.
-Hues a bisa cu dia 30 December 2019, Principaal a menaza 2 trahador OC. E tempo ey e tabatin 15 aña. Hues a rechaza ponencia di abogado cu Principaal tabata hopi emocional. Hues a bisa cu e abogado a bisa esey pa hustifica defensa propio. Hues ta haya cu no por papia di defensa propio. E ta haya e incidente legalmente proba proba.
-Hues a sigui bisa cu 30 December 2020 e no ta haya proba cu Principaal a menaza di kima cas di su mama. Hues a mustra cu ta solamente declaracion di e ruman so tin. El a declara Principaal liber di esey. Pa loke ta e kibramento di porta, cashi y spiel den cas, mester tin un keho pa asina por persigui un persona. Hues a remarca cu no tin ningun keho di e mama contra Principaal. Pesey mester declara Fiscal no admisibel.
-Hues ta haya legalmente proba cu Principaal tabatin 17.9 gram di marihuana den su poder.
-Hues ta haya e atraco cu violencia hunto cu otronan riba 22 Mei 2021, legalmente proba. El a mustra cu Principaal tabata den auto hunto cu otronan ora a sigui e homber T. E tabata sa cu lo bay horta. Te ora T. a yega su cas, nan tur a baha for di auto. Principaal tabatin un cuchiu, otro cu bate y un cu cuchiu. E homber T. y un otro a wordo atraca cu violencia. Principaal a bay cu e auto di T. y na cas di Principaal a parti e placanan. Esaki Hues ta considera complice di atraco arma cu violencia.
-Dia 30 Mei 2021, e Drive by shooting na American Bar, Hues ta haya legalmente proba. Hues a mustra cu Principaal tabata stuur e auto y Celaire a tira. Hues ta haya cu Principaal tabata sa cu Celaire tabatin e arma y dilanti American Bar, Principaal a baha velocidad y Celaire a tira riba distancia cortico y 4 persona a resulta herida. El a bisa Danki Dios ningun perona no a sufri herida fatal. El a mustra cu ta na cas di Principaal a kita number, pone sticker na e auto. Tur esaki na opinion di Hues ta premedita, o sea a bay prepara pa tira. Esaki Hues ta haya intento di asesinato y cu Principaal ta complice den esaki. Hues tambe ta haya proba cu Principaal tabatin arma di candela.
-Dia 4 di Juni 2021, Principaal a tira Sharury mata. Hues a bisa cu mescos cu Fiscal, e no ta haya proba intencionalmente a tira pa mata. Pero si e ta haya proba, cu Principaal a coy e arma y pone e arma den direccion di Sharury. Sharury a bisa Principaal pa no haci esey. Na opinion di Hues, tur hende mester sa cu si tin un arma di candela den man y dirigi esaki riba un hende, esaki ta hopi peligroso, si no sa cu tin bala den dje. Polis su investigacion ta mustra cu mester a hala e parti ariba di e loop di e arma patras pa asina e por a tira. Principaal a bisa cu el a saca e peña y a hala e parti ariba di e arma atras. Accidental su dede a primi e gay y arma a tira. Hues a bisa cu e no ta kere cu e stoel a kibra. El a bisa cu Polis no a haya ningun stoel kibra. El a rechaza e ponencia cu ta accidental Principaal a tira. Hues a mustra cu Principaal mester a hala e parti ariba di e loop atras pa asina e por tira. El a haci esaki sin controla si tin bala den loop y si e arma ta riba “safe”. Door cu su dede a primi e gay e arma a tira.
PROBLEMA CU ARMA DI CANDELA
Hues a bisa cu el a tene cuenta cu e menaza di e dos trahadornan di OC, Principaal tabatin 15 aña. Segun ley mester aplica castigo hubenil. El a tene cuenta cu e tempo cu a transcuri, mas cu 3 aña. Hues a bisa cu e no lo castiga Principaal pa esaki.
El a mustra cu tin otro hechonan hopi serio, posecion di droga, atraco arma cu violencia hunto cu otro, drive by shooting hunto cu otro, tira Sharury mata, posecion di arma di candela. Hues a mustra cu e victimanan di atraco arma, por keda den trauma. E victimanan di e Drive by shooting tambe. Danki Dios cu no tabatin morto.
Hues ta haya cu e problema di arma di candela ta hopi serio na Aruba. Na opinion di Hues, hende mester por para pafor trankil sin tin miedo cu hende ta pasa tira riba bo.
E caso Sharury ta hopi tristo. Principaal a laga famianan cu hopi tristeza. Hues a bisa cu den e casonan menciona, Principaal tabatin 17 aña.
USA CASTIGO DI ADULTO
Hues a mustra cu psycologo di Aruba, den su raport ta conseha pa usa castigo di adulto. E psycologo tambe ta haya cu Principaal ta menos responsabel pa su actonan. El a mustra cu e chens ta grandi cu si Principaal no haya tratamento, e lo bolbe cay den mesun cos. Tambe e psycologo a conseha TBS.
Hues a bisa cu TBS ta un castigo serio. Hopi acusado no kier cay bou TBS. El a splica cu TBS ta nifica cu Principaal mester keda interna den un institucion y haya tratamento obligatorio, te ora cu psychiater determina cu Principaal a recupera. Esey por dura añas.
Hues a sigui bisa cu e psychiater ta haya cu Principaal ta completo responsabel pa su actonan. E ta haya cu e psychiater no a splica esey bon y tambe pa aplica castigo hubenil. E psycologo di Hulanda ta comparti basta punto cu e psycologo di Aruba. Pero e ta recomenda pa aplica castigo hubenil.
Hues a analisa e raportnan y e circumstancianan bou di cual e incidentenan a tuma lugar. Hues a conclui cu mester aplica castigo di adulto. Tambe el a tene cuenta cu personalidad di Principaal y su actitud den Corte ora di trata e casonan. Tambe el a evalua orientacion di Hof den casonan asina. Hues a remarca cu e tempo ey Principaal tabata bisa riba su mes.
CASTIGO
Hues a bisa cu den caso di atraco cu violencia tin castigo mas cu 4 aña di prison, posecion di arma ta 1 aña, drive by shooting ta mas cu 5 aña. E tira mata di Sharury ta 15 aña. Pa cu e castigo, Hues a tene cuenta cu ta promer biaha cu Principaal ta cay sera. Tambe el a tene cuenta cu e conclusion di psycologo y psychiater. Hues a bisa cu e ta tene cuenta cu Principaal mester di tratamento.
El a mustra cu Fiscal promer a exigi 11 aña di prison pero despues di a haya e splicacion di psycologonan, a bahe na 9 aña di prison cu TBS.
Hues a bisa cu e ta confirma exigencia di Fiscal. El a condena Principaal na 9 aña di prison y TBS na Hulanda. Ademas Hues a aproba e demanda di daño di 10 mil florin cu ta e gasto di entiero di Sharury. Hues tambe a aproba 6 mil florin pa daño inmaterial pa e tata. Tambe Hues a aproba otro daño material pa victima di atraco arma. Den e tempo cu Principaal lo ta sera den KIA, lo mester haci e preparacionnan pa asina e tempo yega e por bay Hulanda pa haya tratamento obligatorio den un institucion.


text:
ORANJESTAD,Aruba
Dia 28 di Januari ultimo “JongerenLoket” cu e proyecto ‘Riba Caminda Pa Trabou’ di Directie Sociale Zaken conhuntamente cu Famia Planea Aruba a organisa un dia di curso titula: “Tuma control di bo propio salud sexual”. E dia di curso aki tabata specialmente pa e grupo di mamanan soltera cu ta ricibi ayudo sociaal di DSZ.
E prome parti di e curso tabata dirigi na e persona mes den su totalidad cu un enfoke riba su salud sexual reproductivo. Dunando e grupo meta tur informacion pa asina tin e conocemento y cualidadnan necesario pa por tuma decisionnan responsabel pa cu nan curpa, bida y futuro.
E di dos parti di e curso tabata dirigi na e crecemento y desaroyo di nos muchanan y hobennan. Dunandonan informacion, guia y sosten pa asina yudanan cu e formacion y educacion di nan yuinan na cas, relaciona cu nan salud sexual en general. Logrando asina muchanan y hobennan consciente y determina pa cuida, proteha y respeta nan curpa y di otro.
Por ultimo a tene un momento di evaluacion pa asina por midi kico tur a logra siña riba e dia di curso aki pero tambe compronde e importancia di papia tocante e crecemento y desaroyo di nos salud sexual den su totalidad. Un dia hopi educativo pero specialmente interactivo, cual a haci cu tabata tin e espacio pa asina por conta experiencianan relaciona cu nan salud sexual en general.
Nos por mira bek riba un dia sumamente exitoso unda cu sigur cada un persona a sa di haya mas conocemento riba e area di nan salud sexual, desaroya cualidadnan unico pero tambe motivanan pa tin un comportacion sexual saludabel.
Nos ta contento y orguyoso di e grupo meta cu ta mustra di ta determina pa mira cambio pero specialmente tuma control di nan propio salud sexual en general.
‘Riba Caminda Pa Trabou’ ta brinda e participantenan e oportunidad pa adkeri abilidadnan indespensabel pa no solamente trabou pero tambe pa nan bida personal.
‘Jongerenloket’ kier a tuma e oportunidad aki pa gradeci e team di Famia Planea specialmente Jonathan Trinidad y Ghislaine Koeimian pa brinda un tremendo curso pa e cliente nan di ‘Jongerenloket’.
Team Jongerenloket na Departamento di Asunto Social bou di auspicio di Sociaal Crisisplan ta consisti di Project coördinator Kayla Haakmeester y project administratieve medewerker sra. Sheilah Odor.
Pa mas informacion of pregunta por tuma contacto cu ‘Jongerenloket’ na Departamento di Asunto Social na telefon 528-1100.


text:
Ministerio di Tráfiko, Transporte i Planifikashon Urbano Minister Charles Cooper huntu ku Minisfer Larmonie, Minister Silvania a duna inisio ofisial di e proyekto Brakkeput Noord di APC.
Ministerio di Tráfiko, Transporte i Planifikashon Urbano
Minister Charles Cooper huntu ku Minisfer Larmonie, Minister Silvania a duna inisio ofisial di e proyekto Brakkeput Noord di APC. APC a kuminsa ku desaroyo di e plan di parselashon nobo na Brakkeput Noord. E ta konsistí di 165 kavel ku un grandura promedio di 750 meter kuadrá!


text:
Oranjestad, october 8, 2020 - Cu flexibilisacion di e Toque de Queda y orario di ciere, Crisis Team a tuma nota cu tin algun persona of negoshie cu no a compronde bon e cambio y ta planeando fiesta.
Crisis Team ta informa cu tur otro medida ta keda mesun cos y cu control di parti di Task force ta keda vigente. Task forse ta keda monitor unda por ta organisa fiesta y unda tin aglomeracion di hende sin cu ta tene na cuenta e medidanan di proteccion nesesario. Musica no ta permiti y lo wordo controla pa Task force.
E casonan ta bahando pero nos no por permiti pa sosode loke na augustus y september a tuma lugar. Esnan cu viola e reglanan lo sufri e consecuencianan y lastima cu un of mas lo daña pa tur. Awor ta momento pa tur sector aprecia e echo cu nos a logra baha e casonan positivo pa dia y esnan activo. Sinembargo esaki no ta motibo pa nos fiesta pero pa nos sigui cumpli cu hopi diciplina cu e reglanan pa e situacion no cambia y nos bolbe cay den brote di casonan. E peliger tey ketu bay ta vigente, mal comportacion por causa lockdown y perdida di miles di cupo di trabao. Sea consciente y responsabel. Bo por perhudica bo mes y otronan si bo no comporta segun reglanan.
Hunto nos ta logra control’e, Aruba ta conta cu bo.


text:
Maduro ta liderá den enkuesta pa presidensia venezolano.
E mas resien enkuesta na Venezuela ku sigur 60.1% di venezolanonan, lo bai vota durante e próksimo elekshon dia 20 di mei awor. Nicolás Maduro, ta liderá e sondeo komo kandidato pa presidente ku 48.4%. Maduro ta kandidato pa e Frente Amplio de la Patria. E ta konta ku sosten mayoritario di votonan popular, Consejos Legislativos i Consejos Municipales. Esaki a sali na kla for di e di tres enkuesta nashonal ku Consultores 30.11 a realisá.
E di dos lugá ta okupá pa Henri Falcón, ku ta representá ‘Avanzada Profresista’. Falcón ta konta ku 36.3% di apoyo popular, mientras Javier Bertucci di ‘Esperanza por el Cambio’ ta na di tres lugá den enkuesta ku 11.3%
Mas aleu e enkuesta a indiká ku 60.1% di venezolanonan lo bai vota. 6.8% probablemente lo hasi uzo di nan derechi di voto. Riba e pregunta ken ta mas apto pa solushoná e problemanan ekonomiko ku e pais ta konfrontá, 40.6% a bisa Maduro. 31.9% ta haña Falcón, esun indiká pa saka e pais fo’i problema, mietras 11.7% ta haña Bertucci e kandidato apto.
Dia 20 di mei pueblo venezolano ta bai urna atrobe, pa elehí nan presidente.


text:
PROMÉ MINISTER GILMAR PISAS A YEGA COSTA RICA DEN REPRESENTASHON DI REINO
PROMÉ MINISTER GILMAR PISAS A YEGA COSTA RICA DEN REPRESENTASHON DI REINO
Willemstad – Promé Minister Gilmar Pisas a yega Costa Rica den representashon di Reino dia 7 di mei 2022.
Promé Minister sr. Pisas ta na Costa Rica den representashon di Reino na okashon di transishon di mando di presidensia den Asamblea Legislativo na Costa Rica.
E presidente nobo di Costa Rica ta sr. Rodrigo Chaves Robles.
Na yegada na Costa Rica Promé Minister a keda risibí pa e Embahador di Reino na Costa Rica sra. Christine Pirenne.
Na mes okashon a keda presentá na Promé Minister e Vise Minister di Asuntunan Eksterior di Costa Rica sr. Christian Guillermet i e Vice Presidente di El Salvador sr. Félix Ulloa, Jr.
Mas informashon lo sigui riba e biahe di trabou aki di Promé Minister Gilmar Pisas.


text:
ORANJESTAD,Aruba
Lider di Fraccion di POR, Dellanire Maduro durante reunion publico siman pasa pa atende e topico di Citgo a enfoca su mes riba medio ambiente.
El a enfatisa e importancia pa Aruba tin un ley di medio ambiente (mileuverordening) pa salvaguardia nos flora y fauna, pero tambe salud di nos comunidad, y den e caso specifico di un refineria, specialmente comunidad di San Nicolas.
Maduro a splica cu ta conoci cu e gasnan cu un refineria por produci ta toxico, dañino pa medio ambiente, flora, fauna y salud. Pa locual a trata e ser bibo, algun especie ta mas sensitivo y e toxicidad por varia atraves di nan ciclo di bida. Algun efecto por ta letal of por tin efecto sub-letal den crecemento y reproduccion.
Tambe por causa daño permanente manera problemanan respiratorio, iritacion di cuero, nausea, problema cu bista, dolor di cabes, defecto di nacemento, leukemia y otro tiponan di cancer.
“Bisando esaki ta hopi importante pa tene cuenta kico nos comunidad lo kier mira wordo desaroya na e tereno aki. Ta importante pa involucra nos comunidad ora di tuma e decision di e direccion cu nos lo bay, involucra nos yiunan di tera, hobennan, involucra nos hobennan emprendedor, involucra nos hobennan profesional. Na final ta nan ta bay carga esaki hunto cu nos futuro generacion di Pais Aruba. Nos mester bin cu oportunidad y posibilidadnan realistico pa Pais Aruba!” Dellanire Maduro a bisa.
El a agrega cu e por a scucha minister Marisol Lopez Tromp menciona diferente posibilidad cu e tereno (di e refineria) por wordo destina pe segun e ley di ROPV, por ehempel: negoshinan enfoca riba proceso, warda, distribucion di combustibel fosil (tankinan), empresa/companianan relaciona cu puerto, energia alternativo por ehempel zonnepanelen y ferry. E diferente posibilidadnan di desaroyo aki por resulta den empleo pa hopi di nos hendenan, cual na e momentonan aki den cual mundo henter ta pasando den un crisis, ta hopi importante.
Pa cu esaki Fraccion di POR a presenta e siguiente mocion:
Considerando: Cu e echo cu gobierno ta yegando na un acuerdo di terminacion cu CITGO; Cu a base di e acuerdo cu Citgo y e terminacion cu Valero, Gabinete Mike Eman II, a exonera no solamente CITGO di daño na medio ambiente pre-existente, sino tambe Valero, El Paso, Coastal di e.o. un ‘environmental claim’; Cu operadornan den pasado a causa daño enorme na nos medio ambiente; Cu e momento a yega pa adopta y implementa metodo sostenibel y stimula avance economico pa nos pais teniendo nos medio ambiente na cuenta; Cu pa logra esaki mester tin instrumentonan legal pa eherce control y impone sancion. Ta dicidi: Pa urgi gobierno pa finalisa e diseño di e ley di medio ambiente (milieuverordening) y pa presenta esaki mas pronto cu ta posibel na Parlamento di Aruba. Esaki como prome paso pa logra e meta di un Aruba medio ambientalmente ekipa pa futuro.
Dellanire a expresa cu a bira ora pa di berdad nos cuminsa pensa kico nos kier pa nos futuro y nos bunita isla Aruba. E realidad ta cu desde cu e virus aki a cuminsa infecta hende y nos economia rond mundo, e la pone tur hende para keto un rato y reflexiona riba kico ta importante di berdad. “Mi deseo ta cu nos lo por sigui bay dilanti cu un plan cu lo por yuda nos economia, pero na mes momento ta tene cuenta cu nos medio ambiente, flora, fauna y salud. Mi ta sigur cu e generacion di awendia y esun di futuro lo duna nos tur danki ora cu nan wak cu nos a tene nan na cuenta ora di pensa riba desaroyo di nos economia. E generacionnan di awe y esun cu ta bin ta mas conciente cu nunca riba loke ta e aspecto di medio ambiente, y e ta keda na cada un di nos pa haci nos maximo esfuerso pa no laganan na caya”.


text:
Desde siman pasa te cu awe, ya ta 6 dia cu Parlamento ta den tratamento di Presupuesto di pais Aruba pa aña 2023.
Un presupuesto cu a entrega dia prome di september cumpliendo asina cu ley despues di 15 aña bek. Cada dia a trata presupuesto di dos ministerio apart y si no a caba riba un dia, a sigui pa un di dos dia riba e diferente ministerionan. E presupuesto aki a conta cu hopi atencion y critica di parti di oposicion cu hasta nan a entrega un carta di protesta.
APROBACION
Diaranson despues di varios dia di tratamento den parlamento, a aproba e presupuesto di pais Aruba. Minister Ursell Arends a cuminsa na bisa cu diaranson tabata un dia historico. Ta despues di hopi aña cu Aruba ta entrega un presupuesto na tempo y c’un nota di cambio, unda cu e presupuesto tin te hasta un surplus di 1%.
Esaki ta duna perspectiva na comunidad cu e Gobierno ta bayendo den e direccion. No solamente esey, pero ta cumpli tambe cu e palabracionnan haci cu Hulanda. Esaki ta duna tur trankilidad cu e presupuesto ta aproba y por cuminsa traha riba e proyecto nan cu a priminti tambe riba e presupuesto.
CAft y Raad van Advies a duna nan comentario riba dje. Tur e institutonan cu mester a papia, a bisa claramente kico ta e proceso cu mester a cana. Ni kico nan haci, Gobierno lo no cambia e opinion di oposicion. Gobierno di Aruba a traha segun ley, segun regla ta prescribi.
PRESUPUESTO
Gabinete Wever-Croes II a entrega na Parlamento di Aruba Presupuesto 2023 dia prome di september 2022. Esaki ta algo cu a pasa despues di diescinco aña. E presupuesto ta contene un surplus di 63 miyon florin cu ta 1% di GDP, cual esaki tambe ta algo historico. Esaki ta di dos bes cu ta conoce un surplus despues cu na 2019 esey tabata di 4 miyon florin. Pa diesdos aña Aruba a conoce solamente deficit. Durante tratamento di e ley aki, cual parlamento a trata durante seis pa shete dia, oposicion no tabata presente den sala pero si na momento di presupuesto supletorio 2022. Diesun parlamentario (9 di MEP y 2 di Raiz) a vota pro presupuesto 2023, mientras seis di oposicion, AVP, Accion21 y MAS, a vota contra.


text:
Disponibel na hulandes tambe
Willemstad – For di un komunikado di prensa di Ministerio Públiko fecha dia 10 ougùstùs 2016 por dedusí ku Presidente di Banko Sentral di Kòrsou i Sint Maarten, a wòrdu identifiká komo sospechoso den un investigashon penal den esfera priva. E investigashon aki, maske ta den esfera personal, tin reperkushon potensialmente hopi negativo pa e reputashon i e bon nòmber di Banko Sentral.
Delaster akontesimentunan ta rekeri intervenshon, pa reestablesé integridat di e instituto i salbaguardiá stabilidat di e sistema finansiero. Ku e meta ei Minister di Finansa a hiba kombersashon ayera i awemainta ku su kolega di Sint Maarten i ta kanando e trayekto aki.
Lo mantené komunidat informa di e desaroyo di e trayekto aki.


text:
Den oranan di awe merdia tabata tin un acumulacion di persona na Zeerovers na Savaneta. Hopi tabata puntra kico por tabata e motibo.
Eynan a constata cu tabata famia y amigonan di e piscado desapareci Pau Martijn tabata eynan, despues cu nan a ricibi informacion cu e curpa di Pau a wordo haya na costa di Venezuela, na un bario hopi remoto cu ta keda entre e frontera di Colombia y Venezuela.
Team di 24ora.com a bay na e sitio y a combersa cu amigonan y famia kendenan a duna informacion di loke nan a ricibi for di canalnan cu despues nan a confirma, inclusive na minister di husticia, cu e curpa di Pau a wordo haya.
Esaki a trece un tristesa hopi grandi bao di famia, kendenan tabata tin speransa. Sinembargo e noticia aki a wordo anuncia door di famia y amigonan, bao di cierto duda, cierto desinformacion pa motibo cu no tabata haya ningun dato concreto di loke ta e descubrimento di e curpa aki, un noticia oficial of un confirmacion oficial for di autoridadnan concerni.
24ora.com a tuma contacto cu diferente colega di prensa na Colombia y ningun tabata na altura cu un curpa a wordo haya. Hasta ta papia cu tin tres piscado Colombiano tambe desapareci pa un siman caba, cu tambe tin buskeda pa nan.
Finalmente den oranan di merdia pa atardi, dado momento por a haya e informacion cu por a mira cu tur hende a cuminsa desaparece na careda for di Zeerovers. Ora cu a busca informacion nan ta menciona cu no tin ningun confirmacion cu un curpa a wordo haya y ni si ta un curpa di e piscado Pau Martijn.


text:
Ministerio Públiko ta ser menshoná ultimo dianan aki repetidamente den prensa relashoná ku un kaso di
aksidente fatal ku a tuma lugá dia 4 di yanüari 2005, kaminda Sr. G. Schotte tabata enbolbi i ta wordu akusá di no a traha prosesverbal den e kaso, no a investiga e kaso, i di no a persigui Sr. Schotte penalmente.
Ministerio Públiko ke aklará ku den e kaso spesífiko aki un Fiskal di Ministerio Públiko i polis di trafiko tabata presente na e sitio di e aksidente i a base di investigashon hasi dor di polis i Fiskal di Ministerio Públiko a yega na e konklushon ku Sr. Schotte no a okashoná e aksidente ei i no mester a wòrdu persigui penalmente.
Sr. Schotte mientrastantu a entrega resientemente un denunsia na Ministerio Públiko pa ekstorshon den e kaso aki. E kaso di ekstorshon ta bou di investigashon.


text:
Komunikado
Koordinador residente interino di Nashonnan Uní di bishita di kortesia na SER
WILLEMSTAD, 28 di sèptèmber 2022 – E koordinador residente interino di Nashonnan Uní pa Karibe di abla ingles i ulandes, sr. Dennis Zulu, nativo di Zambia, awe mainta a hasi un bishita di kortesia na Konseho Sosial Ekonómiko (SER). Ei e la interkambiá di idea i opinion ku e sekretariado tékniko di SER riba entre otro e ròl ku e órgano konsultivo aki ta hunga den duna kontenido na e ophetivonan di desaroyo sostenibel (Sustainable Development Goals, SDG’s) di Nashonnan Uní ku a ser priorisá pa Karibe abla ingles i hulandes, i kon su despacho lo por duna apoyo tékniko den e kuadro aki.
Sr. Zulu, e dianan aki ta na Kòrsou, pa presentá su mes ofisialmente i e lo firma un akuerdo di kooperashon ku gobièrnu di Kòrsou, mañan, djaweps 29 di sèptèmber 2022. Promé ku esei, e koordinador residente di Nashonnan Uní a konsiderá importante papia ku algun entidat di interes pa haña un bista mas kla kiko ta tumando lugá aktualmente riba tereno di implementashon di e ophetivonan di desaroyo sostenibel.
Komo koordinador residente interino di Nashonnan Uní, Sr. Zulu, ta dirigí e ekipo supregional di Nashonnan Uní, ku sede na Port of Spain, Trinidad i Tobago, i e ta e funshonario di mas altu den e sistema di desaroyo di Nashonnan Uní na nivel di paisnan individual. Den e kapasidat ei e ta traha den estrecho kolaborashon ku gobièrnunan nashonal, representando asina e interesnan i mandatonan di Nashonnan Uní. Hasiendo esaki e koordinador residente ta sòru pa diferente organismo di Nashonnan Uní uni pa por mehorá efisiensia i efikasia di nan aktividatnan operativo den e paisnan Karibeño di abla ingles i hulandes.
Riba e potrèt: Sr. Dennis Zulu (di dos di man drechi, pará), kompañá pa un miembro di su staf i e persona di kontakto di Kòrsou, huntu ku e personal tékniko di SER.


text:
Den Haag- Siguridat pa mucha ta importante. Ta pesei den Kódigo Sivil di BES lo wòrdu agregá por lo pronto ku e mayoranan ta responsabel pa siguradat di nan yu.
Esaki ta nifiká tambe ku no tin mag di usa niun sorto di violensia ora ta traha di lanta un mucha. Esaki ta konta ámbos pa violensia físiko i violensia sikológiko. Tampoko tin mag di humiyá un yu.
E prohibishon pa usa violensia kontra di un yu, ya ta forma parti di kódigo sivil di Hulanda, pero e no ta forma parti ainda di kódigo sivil di e islanan BES. Pesei djarason Minister Dekker di Hustisia a entregá un propisishon na Tweede Kamer pa agregá e prohibishon aki tambe pa kódigo sivil pa islanan BES.
Segun e minister a skibi, esaki ta pas den palabrashon ku a hasi ku e islananan, ora ta trata di e problematiko mas amplio di violensia na kas i maltrato di mucha.
Suta
Komo parti di e stipulashonnan nobo, lo no mag suta ningun mucha mas, ni ora nan hasi koi mala mucha. Tampoko tin mag di menasá e mucha ku palabra. Kue un mucha tene, na forma duru, pa protega esaki den un situashon di peliger, sinembargo, si ta permití.
Segun Minister Dekker, na e islanan BES lo mester start un diskushon sobre kon por lanta un mucha di manera responsabel, sin ku ta suta esaki òf menasá e mucha ku palabra.
E reglanan nobo no ta konta solamente pa mayornan, pero pa tur hende ku ta yuda den e lantamentu di e mucha, manera familiarnan òf hende ku ta wak e mucha. Tur ora, sin embargo, mayornan ta keda responsabel pa loke ta pasa nan yu.
Maltrato
Segun Minister Dekker, maltrato di yunan semper tabata prohibí kaba den lei. Pero awor ta agregando otro aspekto ku por menasá seguridat òf afektá e bienestar di e mucha na kas. “Tur mucha ta meresé un ambiente seif i no-violento”, asina Dekker a bisa.
Por spera ku no tur mayor lo ta di akuerdo ku e artíkulonan nobo den e lei konserní. Den area di karibe, en general tin otro pensamentu tokante lantamenta di yu, kompará ku por ehèmpel Hulanda. Den pasado na nos skolnan tabata komun ainda ku mener òf yùfrou pasa un mucha ku no ta ke tende òf ku tabata komportá su mes di forma onbeskòp un wanta. Ya esaki no ta tolerá mas, pero awor mayornan tampoko tin mag di dal nan yu wanta òf papia di manera menasante ku e yu.


text: Diasabra atardi a drenta informe di cu e conosido B.A. di Sero Patrishi a drenta y sali cu un lighter, un paki sigaria y algo mas sin paga for di Flores Supermarket, mesora a dirigi un patruya na e sitio. Na yegada di e patruya a bin compronde cu aki ta trata di e conosido di polis B.A. cu a drenta y sali cu cosnan sin paga y a bay pafo pero na e momentonan ey e no tabata eynan mas. Polis a busca e sospechoso pero no a encontre bayendo for di e sitio a drenta informe di cu ela regresa na e lugar. Na e regreso di e patruya a bin localize patras di e supermercado eynan di biaha a detene y a hibe na warda di polis.


text:
WILLEMSTAD – Ku hopi orguyo nos laboratorio nashonal Analytisch Diagnostisch Centrum N.V. (ADC), ta partisipá di a risibí prolongashon di su akreditashon ISO 15189 pa laboratorio médiko for di Raad voor Accreditatie (RvA).
Tambe ADC a risibí akreditashon pa su servisionan di laboratorio ku e ta duna na Curaçao Medical Center.
Esaki ta nifiká ku ADC ta kumpli ku tur e normanan moderno di kalidat ku ta konta pa un laboratorio médiko.
RvA ta miembro di e European co-operation for Accreditation (EA). Esaki ta duna e akreditashonnan ku ADC a risibí, rekonosementu mundial.
Pa pueblo di Kòrsou esaki ta sigur un tremendo notisia, despues ku ADC a kaba di risibí prolongashon di e akreditashon ISO 17025 pa kòntròl di kalidat di awa pa bebe i di awa pa hasi diálisis kuné. Pa loke ta trata awa, ADC ta kontrolá e aspektonan kímiko i mikro-biológiko den su laboratorio di awa.
Pues, ADC ta sigui kumpli ku tur rekisito bálido pa análisisnan di su laboratorio médiko i di su laboratorio di awa.
Ku e logronan akí ADC ta sigui demonstrá di ta e laboratorio di Kòrsou mas spesialisá, ku ta destaká!


text:
Diabierna ultimo a ranca sali e Dutch-Antillean-South American (DAS) Clinic Medical Congress den e ballroom di Alhambra Casino.
Esaki ya caba ta e di 12 edicion unda cu a invita mediconan, specialistanan, enfermeranan, praktijkondersteuners huisarts (POH’ers), fisioterapistanan y farmacianan local y internacional manera di Corsou, Boneiro, Surinam, Hulanda y demas paisnan interesa pa asisti na esaki.
Un congreso unda a tene diferente charla como tambe workshops di lo ultimo den e mundo medico. Minister Arends tabata tin e honor di por a habri e conferencia aki den un sala completamente yen cu representantenan di diferente pais di nos regio y profesionalnan arubiano. Ta aplaudi esfuersonan pa intercambia conocemento cu lo yuda hisa e calidad di servicio cu nos profesionalnan den cuido ta duna, specialmente den conexion cu e embehecimento di nos poblacion cual CBS ta proyecta cu pa 2026, 30% di nos poblacion lo ta adulto mayor.
Como Minister di Adulto Mayor, Sr. Ursell Arends ta gradici Hospital Horacio Oduber pa organisa e conferencia y tur e expertonan pa comparti nan conocemento y experiencia pa asina nos por sigui enfoka riba desaroyo innovativo den e mundo medico.


text:
Opservashon di Crisman Newsletter
Nos Selekshonnan Nashonal di Vòlibòl di Korsou bou di mando di e aktual direktiva dirigí pa sr. ELMER PABLO a kuminsá ku nan treiningnan pa bai topa ku nan kompromisonan Internashonal.
Selekshon maskulino superior bou di mando di Lisensiado Maverick Alexander.
Selekshon femenino superior bou di mando di Profesor Hubert Petronia i Lisensiado Rigolette Thodé.
Selekshon femenino U23 bou di mando di Lisensiado Gilbert Paulina i Lisensiada Desiree Sirvania.
Selekshon maskulino U23 bou di mando di Lisensiado Urvin Leitu.
Nos tin e FÉ ku nos Selekshonnan superior lo pasa e segunda buelta i sigi pa tèrsera buelta. Nos selekshonnan U23 lo kampionisá nos ta sigur. Ta bón pa nos selekshonnan Superior haña refuerso di nos hungadornan den èksterior. Nan ta: Christine Anthony, Barbien Luis, Liesdemayra Camelia, srta. Dania, Raygid Isenia, Sharif Gabriel, Derwin Colina, Gilbert Vivo, Ethwinson Luis. Ta bon pa bini ku un fundraising bou di miembronan di FEVOKO e.o. Carwash, Barbeque, Desayuno èts pa krea fondo. NÓ stèns riba Gobièrnu pa nan NÓ laga nos na kaya. Unifòrm nobo di marka ku FIVB ta pèrmití. Jega na akuerdo Takai Doran pa usa instalashonnan di Sentro Deportivo Korsou pa selekshonnan trein riba gastu di Gobièrnu.
Relato: Crismo Manuela
Foto: Jacinto de Jesus


text:
Aña 2020 ta confrontando mundo cu scenarionnan cu nos no por ni imagina prome. Como sernan humano nos ta den buskeda constante di contestanan cu ta yuda nos comprende kico tur ta pasando. Sin embargo, informacion contradictorio ta aparece cada bes mas riba Internet, y di e manera aki mal informacion ta ganado tereno dor di probecha di e desconfianza y preocupacion cu tin pa cu e virus COVID-19. Dor cu informacion falso ta broei ta tur caminda, ta ainda mas dificil pa haya guia confiabel riba e virus, creando loke World Health Organization a clasifica como un ‘infodemia.’
Si aki na Aruba bo a tuma nota di e aumento di e presencia di algun ‘conspiracy theorist’, ta, entre otro, pasobra for di inicio di historia hende tin un necesidad inherente pa ricibi atencion di otro, sinti superior of mas inteligente cu e resto di e poblacion. E pensamento aki por bay te na e punto di kere cu ta su responsabilidad pa ‘habri wowo’ di otronan. Unabes cu nan ta convenci di nan pensamento, no tin intencion pa confirma si algo ta berdad of no, pero mas bien ta determina pa haya mas argumento cu ta respalda nan posicion.
Un studio na Hulanda a saca afo cu 1 den cada 10 hende ta kere por lo menos un di e teorianan di conspiracion cu tin rond di Coronavirus. Traha pa e compania Kieskompas den cual a participa casi 8 mil persona, a determina cu e creencia den teorianan di conspiracion ta particularmente presente mey mey di esnan cu ta sostene partidosnan politico di ‘derecha’ (conservativo, ta kere den herarkia social).
For di e idea cu bebe clorox por mata e virus, te na e teoria cu e virus a wordo traha den un laboratorio como arma biologico, e pandemia COVID-19 a genera un tormenta di informacion robes, cu ta consisti di riba 2.000 rumor y teoria di conspiracion, segun un estudio nobo. Den dje un ekipo internacional di cientificonan social, dokter y epidemiologonan a revisa e contenido riba media social, incluyendo postnan riba Twitter y Facebook, como tambe reportahenan den corant y television durante e temporada di december 2019 pa april 2020.
Determina kico ta confiabel y kico no, nunca tabata mas importante cu na e aña aki. Sin embargo e existencia di organisacionnan independiente cu ta desenmascara ‘fake news’ ta e herment mas importante di e publico pa confia den loke e ta lesa, wak of tende rond. P’esey, proximo biaha cu bo ta riba Facebook y bo wak un post cu ta papia di con gobierno Mericano ta bay pone microchips den e vacuna pa COVID-19; para un rato, refleha y controla.
“Mal informacion pusha dor di rumornan, stigma y teorianan di conspiracion por tin implicacionnan potencialmente serio riba e individuo y e comunidad si ta bay over na duna esaki preferencia riba consehonan basa riba evidencia,” asina e autornan a skirbi den e estudio publica e luna aki den e American Journal of Tropical Medicine and Hygiene. “Agencianan di salud mester monitorea malinformacion relaciona cu …COVID-19 den temporal real, y activa otro stakeholders di comunidad y gobierno local pa desenmascara mal informacion.”
Infotagion, un organisacion cu ta bringa malinformacion riba coronavirus ta aclarea y yuda preveni e plamamento di contenido falso dor di djis etiketa informacion sin base. Di mesun manera, Full Fact ta un ekipo independiente cu ta saca afo informacion robes y estadisticanan falso cu ta aparece den publicacionnan.
Den su edicion di dia 11 di augustus ultimo, e corant Bon Dia Aruba a publica un entrevista cu epidemiologo Maribelle Tromp den cual el a taha sector di salud pa percura di no perde e confianza di comunidad. Di nan banda, autoridadnan nacional manera Gabinete Wever-Croes y DVG a adverti for di prome dia cu e situacion presenta pa pandemia di COVID-19 ta uno sin precedente y tur dianan nan mes ta siñando algo nobo.
Entidadnan publico tin e reto di maneha e crisis sanitario aki atendiendo e efectonan di salud, e efectonan economico, pero tambien un reto substancial den e suministro di informacion den forma transparente, oportuno y responsable.
E idea ta pa gobierno y otro agencianan siña comprende e patronchi den cual rumor, stigma y teorianan di conspiracion ta circula. Di e manera aki nan por comunica mas eficientemente e berdadnan tocante e virus aki. Pesey e autornan di e estudio ta recomenda pa nan publica informacion cientifico concreto riba COVID-19 riba nan website. Fuera di esey, agencianan no solamente mester identifica y desenmascara rumornan, pero tambe traha cu otro sectornan pa difundi informacion corecto.


text:
RIJKSDIENST
CARIBISCH
NEDERLAND
Kandidatura Kolegio Elektoral
Den komienso di 2019 a tuma lugar un kambio importante riba islanan BES (Boneiru, St. Eustatius i Saba). Tur habitante di e islanan for di edat mínimo di 18 aña por a postulá nan kandidatura komo representante di pueblo dentro di e kolegio elektoral di nan isla. Di e manera aki kada isla a risibí influensia direkto riba e komposishon di Eerste Kamer hulandes. Esaki mester a haña kobertura i bira konosí pa tur habitante dje islanan. Ki mihó manera pa realisá e meta aki ku no ta atrabes di propaganda pagá riba Facebook?
Pa logra ku personanan lo a bai postulá nan mes komo kandidato pa e Kolegionan Elektoral, tabata importante pa kuminsá na komienso: duna splikashon tokante kiko Eerste Kamer i Kolegionan Elektoral ta kome i bebe. Di e forma aki a start fase 1 dje kampaña.
Hasiendo uzo di location targeting nos a plama avisonan pagá di Facebook spesífikamente pa kada isla di moda ku bishitantenan por a haña info netamente di nan isla dor di klek riba e avisonan ku nan tabata haña mira. Ku avisonan ku bo por a klek ariba i un video informativo, nos a suministrá habitantenan ku tur info nesesario di Eerste Kamer i Kolegionan Elektoral i tambe di elekshonnan riba nan isla. Ku un CPC super abou di €0,10 i un CTR di 2,34% tantu e kliente komo nos mes tabata sumamente satisfecho!
Ora pa stap dos:
Informá gruponan di interes tokante e importansia pa hende postulá nan mes pa Kolegionan Elektoral. Aki nos a hasi uzo di diferente posibilidat pa hasi propaganda. Asina nos a hasi uzo di un propaganda di telebishon, banners státiko ku imágennan rekonosibel di e islanan i Facebook Canvas (Instant Experience).
Gruponan di interes tabata haña e avisonan pa mira tantu na ingles komo hulandes. I ku éksito! Apenas despues di algun dia ya e avisonan a logra un CTR promedio di 4.24% i nan tabata mira e diferente Canvas-nan pa un promedio di 18 sekònde. A lograhala atenshon di e grupo di interes!
I finalmente:
E di tres i último fase di e kampaña ta ranka sali. Aki nos ta laga e habitantenan di e islanan BES drenta akshon di bèrdat. Awor ta e momentu pa logra ku tur hende, tantu hóben komo bieu, sa ku nan por postulá nan mes riba 4 di febrüari pa Kolegionan Elektoral.


text:
Kralendijk – Dia 15 di yüli, Tourism Corporation Bonaire (TCB) a rekonosé Andy Serberie pa su akto noble ku el a hasi e dia promé. Ayera, dia 14 di yüli, Andy Serberie, tabata piskando algun mia for di kosta i a nota algu kòra ta drif riba awa. Ora el a yega serka, el a topa ku dos sambuyadó ku a bai leu for di kosta i ku tabata buskando yudansa pa bai kosta bek. Mesora Andy a yega mas serka pa a duna e sambuyadónan un pida kabuya pa nan por a tene na dje i trese nan salvo bek na kosta.
Andy Serberie ta un piskadó lokal ku bo por topa diariamente na waf di piskadó òf riba laman. Pa e akto noble aki, TCB a rekonosé Andy komo un embahador di Boneiru. Andy a risibí un medaya di oro i tambe un regalo di parti di TCB, Karels’ Beach Bar & Restorant i un estadia di Plaza Beach Resort & Casino.
Andy sigur ta un ehèmpel pa nos tur i su akto ta representá e komunidat di Boneiru ku semper ta kla pa duna un man na un i tur. Danki Andy pa bo akto di balentia.
Lesa tambe:
- Atenshon pa ‘Purple Friday’ na SGB
- Petishon pa e kompensashon pa mucha ku kuido intensivo ta posibel te ku 30 di desèmber 2022
- Konsulta via internèt tokante sosten sosial i kombatimentu di violensia doméstiko i maltrato di mucha
- BONHATA furioso ku e karganan ekonómiko diripiente pa hotel i restorant
- Prevení Zika, Dengue i Chikungunya |Aviso pagá


text:
…Kantante di momentu na Colombia…
WILLEMSTAD- 21 sèptèmber 2015 – Resientemente Ofisina di Turismo di Kòrsou (CTB) a ekstendé un invitashon na e artista kolombiano Kevin Florez pa bin Kòrsou i asina graba un ‘video clip’ ku nos bunita paisahenan. Kevin Florez ta sumamente popular na Colombia i ku un proyekshon internashonal. E hóben kantante aki, for di chikí ta den e mundu musikal. E artista a keda enkantá ku nos isla durante su bishita fin di siman último.
Durante su bishita na Kòrsou, Kevin a disfrutá di e diferente atrakshonnan ku nos dushi isla tin di ofresé. Via di medionan sosial e la pone diferente potrèt i clip di su bishita. Ta bon pa menshoná ku riba Facebook i Instagram e tin respektivamente 142,147 i 389,000 siguidó. Resultado final di su bishita nos lo por mira pronto den algun video clip di dje mes i di algun ku nos artistanan lokal kaminda e la presentá huntu ku nan. Ku eliminashon di visa pa Colombia for di dia promé di yüli último CTB ta poniendo hopi mas atenshon pa promové nos isla den e merkado kolombiano. Pa mas informashon di Kevin Florez por siguié riba Facebook: Kevin Florez i Instagram: kevinflorezmusic.


text:
WILLEMSTAD- 7 di sèptèmber 2018 – Den e penúltimo episodio di e show akí su temporada aktual, bachelorette Nadine Klein a bai riba tres ‘dream date’ na e islanan ABC, un riba kada isla. E episodio, transmití dia 29 di ougùstùs, ta mustra un variedat di aktividat i sitio di interes na Kòrsou, posishonando e isla den merkado aleman komo un destinashon vakashonal romántiko i variá.
E promé sita di bachelorette Nadine Klein ku su pretendiente Filip Pavlovic a kuminsá ku un emoshonante seshon di baha for di haltu via kabuya na brùg Juliana, ku un bista espektakular di Willemstad for di altura. E pareha a sigui ku nan trep den e famoso Volkswagen bùs ‘Betty’, pa haña un bista mas amplio di Kòrsou su naturalesa i paisahenan. E protagonistanan a hasi un parada pa disfrutá di un piknik romántiko na un playa privá serka di Porto Marie. E date a terminá ku un sena eksklusivo na Baoase Luxury Resort, kaminda nan a pasa anochi.
Ofisina di Turismo di Kòrsou (CTB) a apoyá e filmashon i produkshon, ku a tuma lugá na yüni di e aña akí. E show, mashá gustá internashonalmente, a promové Kòrsou via medionan sosial, via su wèpsait i tambe mediante un rifa pa gana un biahe pa nos isla, ku a keda transmití durante e espasionan komersial di e penúltimo episodio. Regularmente e show ta hala hopi atenshon den e medionan di komunikashon aleman di ‘lifestyle’ i serka públiko en general. The Bachelorette a logra hasi e futuro bishitantenan mas konsiente di nos isla komo destinashon, nèt na ora pa e vuelo inougural di Condor for di Frankfurt/Main pa Kòrsou ku lo tuma lugá na novèmber di e aña akí.
E episodio riba 29 di ougùstùs a alkansá e ‘rating’ mas haltu di tur transmishon ku a bai den aire durante ‘prime time’, i a bira e di dos episodio di Bachelorette mas mirá di henter e temporada. Na tur, 1.99 mion televidente, ku edat ku ta varia entre 14 i 49 aña, a sintonisá e show riba kanal di televishon RTL.


text:
ORANJESTAD, Aruba: Un grupo di studiante lo bay inicia nan estudio na un nivel superior y nan lo ta bayendo Merca, Canada y Panama. Minister di Enseñansa, Michelle Hooyboer-Winklaar a reuni cu e studiantenan unda cu nan a pasa un atardi ameno cu algun di e studiantenan cu ta cla pa bay sigui nan estudio den exterior. Nos ta asina orguyoso di nan pa tuma e paso aki unda por mira nan determinacion, entusiasmo y actitud positivo ta un señal cu nan futuro lo ta exitoso.
Aunke compara cu e grupo cu a bay Hulanda, esaki ta un grupo mas chikito di 55 studiante,pero cu ta mustra ta creciendo tur aña. A combersa cu e grupo aki y na mes momento a scucha nan experiencia pa por a bay Canada, Merca of Panama. Minister di Enseñansa ta sumamente contento cu e escogencia di e studiantenan, cual e echo ta cu e escogencia ta creciendo. Por mira e diversificacion ta hopi importante pasobra no ta tur studiante ta exitoso na Hulanda y esey ta algo cu Minister di Enseñansa a constata.
E pregunta cu ta bin dilanti ta “si Hulanda no ta pa mi, unda mas ta un potencial y unda mi por studia”. Aki ta unda a mira cu e porcentahe cu ta bayendo Merca y Canada, toch ta studiantenan cu ta logra caba nan estudio y ta haya nan diploma un tiki mas lihe cu esunnan cu ta bay studia na Hulanda. Tin diferente motibo pakico esaki ta pasa y p’esey kier tuma un tiki bentaha di esey, unda ta manda un grupo chikito cu tradicionalmente tabata bay. Esey a pone cu a reforma e pakete cu nan ta ricibi for di Aruba lening pa por brinda nan e oportunidad aki.
Den pasado e fondonan di Aruba lening no tabata yega suficiente pa esnan cu ta desea di studia na Merca y Canada. A aumenta e suma maximo na Afl 140.000. Awo cu e cambio aki, esaki a haci un diferencia grandi pe studiantenan di cual awo nan tin espacio pa hala rosea y por bay studia trankil. Unda cu te hasta nan por traha por ehempel na Canada por combina esaki libremente pafo di e campus y esey ta haci un diferencia grandi.
E grupo cu ta bayendo sea Merca, Panama of Canada ta hopi entusiasma y ta premira pa por cuminsa cu nan estudio. Desde otro siman nan lo ta biahando pa nan destino pasobra probablemente e estudio lo inicia den e prome siman di September. Ministerio di Enseñansa lo keda monitorea con e progreso ta y con ta bayendo cu e studiantenan.


text:
Rey y Gobernador
Rey Hulandes ta encabesa Reino Hulandes y e cuatro paisnan, cu conhuntamente ta forma Reino Hulandes. E Rey ta wordo representa na Corsou, Sint Maarten y Aruba door di un gobernador, pasobra e Rey ta biba na Hulanda. Corsou, Sint Maarten y Aruba tin nan propio gobernador, cu ta representa e Rey como cabes di nan gobierno.
Rey
E “Rey” constitucional por ta sea un hende homber (rey) como un hende muher (reina). Señora di un rey por wordo yama reina door cu custumber y tradicion di casnan real ta fiha cu e hende muher por uza e titulonan di su casa. Custumber y tradicion di casnan real no ta fiha algo asina pa e hende homber casa cu e Reina y pa evita confusion cu e concepto di e “rey constitucional”, e casa di e reina no ta wordo yama rey. Den casonan cu un reina a casa, e casa di e reina a haya e titulo personal di "Prins der Nederlanden".
Ora tin un Reina (un hende muher ta e “Rey constitucional”) e palabra “Rey” ta wordo cambia pa e palabra “Reina” den tur formulario, titulo y denominacion oficial.
E Rey ta forma parti di gobierno segun ley fundamental di Reino Hulandes. E Rey ta hasi bishita di estado, ta ricibi embahador y ta simbolisa e unidad como e cabes di estado. Tambe e Rey ta e representante di estado. Tratado cu otro paisnan ta wordo firma den su nomber.
Conhuntamente cu e ministernan e Rey ta forma e Corona (de Kroon). E Rey ta simbolisa e unidad di gobierno y den e calidad aki e ta esun cu ta ratifica leynan y ta nombra burgemeester y minister. En general den e papel aki, contraseign di un ministro of secretario di estado (staatssecretaris) ta rekeri.
Link(nan) externo:
http://www.koninklijkhuis.nl
Gobernador
Tambe e gobernador ta representa e Rey como hefe di Gobierno di Reino. Den e funcion aki e ta controla como ‘organo di Reino’ si gobierno ta actua conforme ley.
Gobernador di Aruba ta e representante di e Rey como hefe di Gobierno di Reino.
E tareanan di Gobernador ta:
- Representa interes di Reino Hulandes;
- Encabesa gobierno di Aruba.
Sinembargo e no ta forma parti di GobiernoArubano. Durante di formacion di gobierno e ta hunga un rol importante. Mescos cu na Hulanda, e Rey tin derecho riba inmunidad, Gobernador tambe tin derecho riba inmunidad y ta e ministernan ta responsabel. E Gobernador ta wordo nombra door di hefe di estado pa un periodo di seis aña. Por prolonga e periodo un biaha despues di terminacion (pues maximalmente diesdos aña).
Conseho di Consulta (Raad van Advies) ta asisti e Gobernador. Conseho di Consulta ta consisti di por lo menos 5 miembro cu ta nombra door di gobernador y ta duna conseho tocante tur proyecto di ley, ordenansa di estado (rijkswet), ordenansa nacional, decreto nacional cu ta contene medida general (ham) y por estilo.
Su tarea di controlado como ‘organo di Reino’ ta regla den e Reglamento di Gobernador.
Su tarea como hefe di gobierno ta regla den Constitucion.
Link(nan) externo:
"http://www.kabga.aw"
Fuente: wikipedia.nl